title: Lulu (yritys)

text: Lulu on yksi suurimmista omakustannekirjoja tuottavista yrityksistä. Kirjojen julkaiseminen Lulun kautta on ilman erillisiä lisäpalveluja maksutonta, ja kaikki toiminta tapahtuu automaattisesti Internetin välityksellä. Kirja toimitetaan joko verkkosivuilla olevan muokkausjärjestelmän kautta, tai lähettämällä valmiiksi ladottu kirja PDF-muodossa. Tekijä voi ostaa kirjansa verkkosivujen kautta, tai voi antaa kirjan myytäväksi Lulun verkkokaupan kautta. Lisämaksusta kirjalle voidaan hankkia ISBN-numero ja se voidaan laittaa myytäväksi isojen verkkokauppojen, kuten Amazon.com, kautta. Tekijät saavat pitää kirjojensa tekijänoikeudet. Kirjat painetaan eri digipainojen kautta tilauksen mukaan.


title: Lulu (yritys)

text: Kirjojen lisäksi Lulu painaa myös ohjekirjan kanssa pakattuja tietokoneohjelmia. aikakauslehtiä, kalentereja, CD- ja DVD-levyjä, ja myy soittoääniä.


title: Finsteraarhorn

text: Finsteraarhorn on Sveitsin Bernin Alppien ja Bernin kantonin korkein huippu yltäen 4 274 metrin korkeuteen merenpinnan tasosta. Se on myös korkein Alppien vuoriston pääketjun huipuista. Vuori kuuluu Sveitsin Alpit Jungfrau-Aletsch -maailmanperintökohteeseen.


title: Finsteraarhorn

text: Ensimmäisenä huipulle nousivat Jakob Leuthold ja Johann Währen 10. elokuuta 1829.


title: Valkotonnikala

text: Valkotonnikala ("Thunnus alalunga") on tonnikalojen sukuun kuuluva tonnikalalaji. Sen liha on vaaleampaa kuin muiden tonnikalalajien.


title: Valkotonnikala

text: Valkotonnikala kasvaa enimmillään 140 cm pitkäksi ja 60 kg:n painoiseksi. Sen selkä, pyrstöevä ja selänpuoleiset eväkkeet ovat tummansinisiä, kyljet, vatsa, toinen selkäevä, vatsaevät, peräevä ja vatsanpuoliset eväkkeet ovat vaalean sinertävät, etummainen selkäevä on keltainen ja rintaevät ovat mustat. Valkotonnikalan rintaevät ovat hyvä tunnusmerkki, sillä ne ulottuvat toiseen selkäevään asti.


title: Valkotonnikala

text: Valkotonnikalaa tavataan avoimissa, lämpimissä vesissä Atlantissa, Välimeressä ja Tyynessä valtameressä. Keväästä lokakuuhun valkotonnikalat oleskelevat lähellä rannikkoa. Talvella ne siirtyvät syvempiin vesiin.


title: Valkotonnikala

text: Valkotonnikalaa kalastetaan erityisesti Japanissa, Biskajanlahdessa ja Yhdysvalloissa. Se on suosittu urheilukalastuksen kohde. Sitä kalastetaan ongella, pitkälläsiimalla, troolilla ja nuotalla.


title: Valkotonnikala

text: Valkotonnikalan lihaa myydään tuoreena, pakastettuna, ja säilykkeenä. Sitä on saatavilla myös MSC-sertifioituna säilykkeenä.


title: Laittomasti naimisissa

text: Laittomasti naimisissa () on Edmund Gouldingin ohjaama yhdysvaltalainen romanttinen komediaelokuva vuodelta 1952, jonka pääosia esittävät Ginger Rogers, Fred Allen ja Marilyn Monroe. Muissa rooleissa nähdään muiden muassa Victor Moore, David Wayne, Eve Arden ja Paul Douglas. "Laittomasti naimisissa" käsikirjoitti Nunnally Johnson, joka myös tuotti elokuvan, Dwight Taylor, Gina Kaus ja Jay Dratler.


title: Laittomasti naimisissa

text: "Laittomasti naimisissa" on mustavalkoinen ja pituudeltaan 86 minuuttia eli tunnin ja 26 minuutin verran. "Laittomasti naimisissa" sai ensi-iltansa kotimaassaan ensimmäisen kerran New Yorkissa 11. heinäkuuta vuonna 1952 ja toisen kerran Los Angelesissa 23. heinäkuuta. Suomeen "Laittomasti naimisissa" ilmestyi 9. tammikuuta vuonna 1953. 20th Century Fox tuotti elokuvan.


title: Laittomasti naimisissa

text:
Kun vanhahko Melvin Bush (Victor Moore) nimitetään rauhantuomariksi, hän alkaa vihkiä pariskuntia jo jouluaattona, vaikka hänen nimityksensä tulee voimaan vasta tammikuun ensimmäisenä. Kaksi vuotta myöhemmin Bush huomaa virheensä, ja välttyäkseen isolta skandaalilta hän ilmoittaa viidelle vihkimälleen parilleen etteivät he olekaan laillisesti naimisissa.
Lopussa kaikki paitsi pariskunta #4 menevät laillisesti naimisiin.


title: Jacques Berlioz

text: Jacques Berlioz (9. joulukuuta 1891 Pariisi – 21. joulukuuta 1975 Pariisi) oli ranskalainen eläintieteilijä. Hän ryhtyi Ranskan kansallismuseon (Muséum national d'Histoire naturelle) vapaaehtoiseksi avustajaksi vuonna 1912. Vuonna 1927 hänet ylennettiin apulaiskuraattoriksi ja 1949 hänestä tuli nisäkäs- ja lintuosaston kuraattori ja professori. Hän jäi eläkkeelle vuonna 1962.


title: Jacques Berlioz

text: Jacques Berliozin setä oli säveltäjä Hector Berlioz.


title: Jacques Berlioz

text: Berlioz oli American Ornithologists' Unionin, British Ornithologists Unionin, Saksan lintutieteellisen yhdistyksen ja Ranskan lintutieteellisen yhdistyksen sekä Zoological Society of Londonin kunniajäsen. Linnuista hän erikoistui kolibreihin, joita hänellä oli laaja kokoelma.


title: Jacques Berlioz

text: Berlioz nimesi linnuista kivunsiepon ("Melaenornis ardesiacus"), pikkumunkkitangaran ("Conothraupis mesoleuca"), valkokurkkupiivin ("Contopus albogularis") ja yhdessä Delacourin kanssa arosieppokertun ("Newtonia archboldi") ja madagaskarinharmaakertun ("Randia pseudozosterops"). Alfred Grandidierin kanssa hän nimesi madagaskarinhuitin ("Amaurornis olivieri").


title: Jacques Berlioz

text: Sidney Dillon Ripley nimesi sokotrankiitäjän ("Apus berliozi") Jacques Berliozin kunniaksi 1965.


title: Käärmeenkaulakilpikonnat

text: Käärmeenkaulakilpikonnat (Chelidae) on kilpikonnaheimo, joka on saanut nimensä useilla siihen kuuluvilla lajeilla esiintyvän pitkän niskan mukaan. Heimoon kuuluvia lajeja esiintyy Australiassa, Uudessa-Guineassa ja Etelä-Amerikassa.


title: Lauteraarhorn

text: Lauteraarhorn on Bernin Alpeilla, Sveitsissä sijaitseva 4 042 metriä korkea vuorenhuippu. Se kuuluu Aarmassivin vuoristoalueeseen ja Sveitsin Alpit Jungfrau-Aletsch -maailmanperintökohteeseen.


title: Lauteraarhorn

text: Ensimmäisenä huipulle ovat nousseet Pierre Jean Édouard Desor, Christian Girard, Arnold Escher von der Linth oppaiden Melchior Bannholzer sekä Jakob Leuthold kanssa 8. elokuuta 1842.


title: Hadise

text: Hadise (syntyään Hadise Açıkgöz, s. 21. lokakuuta 1985 Mol, Belgia) on belgianturkkilainen R&B-laulaja, vuoden 2003 Belgian Idols-kisan löytöjä. Hadisen tunnetuimpia kappaleita ovat ”Sweat” ja ”Good Kiss”, jonka turkinkielinen versio "Deli oğlan" oli viikkoja Turkin soitetuimpien kappaleiden listalla. Hadise on palkittu Turkissa vuoden 2005 parhaana naisartistitulokkaana. Hän on työskennellyt Belgiassa myös tv-juontajana.


title: Hadise

text: Turkin yleisradioyhtiön TRT:n verkkosivuilla järjestetyssä kyselyssä Hadise oli voittaja, kun kysyttiin suosituinta artistia Turkin seuraavaksi euroviisuedustajaksi. Hän osallistui vuoden 2009 Eurovision laulukilpailuun kappaleella "Düm Tek Tek" ja sijoittui kilpailun finaalissa neljänneksi 177 pisteellä.


title: Wetterhorn

text:
Wetterhorn on 3 692 metriä korkea Bernin Alpeilla, Sveitsissä sijaitseva vuorenhuippu. Sitä lähellä sijaitsee Grindelwaldin kylä.
Samaan vuoreen kuuluu Wetterhornin lisäksi kaksi muuta läheistä huippua, Mittelhorn (3 704 m) ja Rosenhorn (3 689 m).
Huipulle kiipesivät ensimmäisinä Melchior Bannholzer ja Joh. Jaun 31. elokuuta 1844.


title: Carla Suárez Navarro

text: Carla Suárez Navarro (s. 3. syyskuuta 1988, Las Palmas de Gran Canaria, Kanariansaaret) on espanjalainen tennispelaaja. Hän on edennyt kaksinpelissä seitsemän kertaa Grand Slam -turnauksen puolivälieriin. Nelinpelissä hän on kerran pelannut Ranskan avointen välierissä.


title: Carla Suárez Navarro

text: Parhaimmillaan Suárez Navarro on ollut tenniksen naisten maailmanlistalla kaksinpelissä sijalla 6 helmikuussa 2016 ja nelinpelissä sijalla 11 huhtikuussa 2015. Hän on voittanut kaksinpelissä kaksi ja nelinpelissä kolme WTA-turnausta.


title: Carla Suárez Navarro

text: Suárez Navarro selviytyi karsintojen kautta ensimmäiseen Grand Slam -turnaukseensa Ranskan avoimiin 2008. Turnauksen toisella kierroksella hän voitti entisen maailmanlistan ykkösen Amélie Mauresmon ja neljännellä kierroksella 26:nneksi sijoitetun Flavia Pennettan. Puolivälierissä hän hävisi Jelena Jankovićille. Pekingin olympialaisissa 2008 hän oli edustamassa maataan kaksinpelissä, mutta tippui heti ensimmäisellä kierroksella.


title: Carla Suárez Navarro

text: Australian avoimissa 2009 Suárez Navarro selviytyi puolivälieriin. Hän voitti muun muassa toisella kierroksella kuudenneksi sijoitetun Venus Williamsin mutta hävisi puolivälierissä Jelena Dementjevalle erin 6–2, 6–2.


title: Carla Suárez Navarro

text: Suárez Navarro pelasi ensimmäisen kerran WTA-turnauksen loppuottelussa Marbellassa huhtikuussa 2009. Hän hävisi loppuottelun Jelena Jankovićille erin 6–3, 3–6, 6–3. Suárez Navarro voitti Oeirasin WTA-turnauksen vuonna 2014 ja Dohan WTA-turnauksen vuonna 2016.


title: Valtio (Zenon)

text: Valtio () oli Zenon Kitionilaisen kirjoittama stoalainen filosofinen teos, joka esitti Zenonin näkemyksen ihannevaltiosta. Teos oli antiikin aikana Zenonin tunnetuin, mutta se ei ole säilynyt nykyaikaan. Siitä on kuitenkin säilynyt lainauksia osana muiden kirjailijoiden teoksia, ja siitä tiedetään enemmän kuin Zenonin muista teoksista.


title: Valtio (Zenon)

text: Zenon Kitionilainen oli stoalaisuuden perustajan. Hän eli ja kirjoitti 300- ja 200-lukujen taitteessa eaa. Zenon oli ensimmäisiä filosofeja Platonia seuranneessa pitkässä filosofisessa traditiossa, jotka kuvasivat ihannevaltion tarkoituksenaan ymmärtää eettisiä periaatteita paremmin. Zenonin teos vaikuttaa kirjoitetun tietoiseksi vastaukseksi Platonin "Valtiolle".


title: Valtio (Zenon)

text: "Valtion" tarkoituksena oli hahmotella stoalaisiin periaatteisiin perustuva ihannevaltio eli utopia. Tällaisessa valtiossa hyveelliset miehet ja naiset eläisivät yksinkertaisen askeettista elämää tasa-arvoisessa yhteiskunnassa. Jotkut myöhemmät stoalaiset olivat häpeissään teoksen radikaaleista ajatuksista.


title: Valtio (Zenon)

text: Plutarkhoksen mukaan Zenonin teoksen päämääränä oli se, ettei jokaisessa kaupungissa olisi erillisiä ja erilaisia lakeja, vaan sen sijaan kaikkia ihmisiä pidettäisiin maanmiehinä ja kansalaisina. Tällöin voitaisiin löytää yksi elämäntapa ja järjestys. Plutarkhoksen kuvauksesta ei kuitenkaan käy ilmi, oliko hän lukenut teosta itse.


title: Valtio (Zenon)

text: Diogenes Laertioksella on säilynyt teoksen sisällöstä kuvaus, joka on peräisin muutoin tuntemattomalta skeptikko Kassiokselta. Kassioksen kuvaus teoksesta ei kuitenkaan ole puolueeton, koska hänen tavoitteenaan vaikuttaa olleen kuvata "Valtiosta" kaikki ne opit, joita hän piti moraalittomina. Näihin kuuluivat Zenonin mielipide yleisen koulutuksen poistamisesta; näkemys siitä, että vain hyveellisiä ihmisiä voidaan pitää todellisina kansalaisina; näkemys siitä, että miesten ja naisten tulisi pitää samanlaisia vaatteita; ja ajatus siitä, että naisten tulisi olla yhteisiä:


title: Valtio (Zenon)

text: Lisäksi Diogeneen mukaan Zenon katsoi, että viisas mies menee naimisiin ja tekee lapsia. Hänen mukaansa kaupunkeihin ei pidä rakentaa pyhäkköjä, koska arvoton temppeli ei ole pyhä, eikä rakennusmiesten rakentama tempeli ole paljon arvoinen; kaupunkeihin ei tule myöskään rakentaa oikeusistuimia eikä urheilupaikkoja. Athenaiokselta on lisäksi säilynyt sitaatti, jonka mukaan kaupunki tulee rakentaa rakkauden perustalle, koska Rakkaus on ystävyyden ja vapauden jumala, joka takaa kaupungin turvallisuuden.


title: Valtio (Zenon)

text: Jotkut myöhemmät stoalaiset vaikuttavat suhtautuneen Zenonin teokseen häpeillen. Tätä ei auttanut se, että Zenonin merkittävimpiin seuraajiin stoalaisen koulun johdossa kuulunut Khrysippos julkaisi teokset "Valtiosta", joka oli todennäköisesti Zenonin teoksen kommentaari, sekä "Oikeudenmukaisesta". Niissä hän puolusti monien muiden asioiden ohella insestiä ja kannibalismia. Ei kuitenkaan liene todennäköistä, että Khrysippos olisi todella suositellut tällaista käyttäytymistä; hän vastasi todennäköisesti kritiikkiin, jonka mukaan sellaisessa vapaata rakkautta harjoittavassa yhteiskunnassa, jossa ihmiset eivät tiedä varmasti ketkä ovat heidän sukulaisiaan, insestisiä suhteita sattuisi silloin tällöin; kannibalismin käsittely puolestaan liittyy todennäköisimmin stoalaiseen ajatukseen siitä, että kuolleet ruumiit ovat kuin tyhjiä kuoria. Joka tapauksessa Khrysippoksen ajatukset tarjosivat lisää aseita niiden käsiin, jotka halusivat hyökätä Zenonia ja koko stoalaisuutta vastaan.


title: Valtio (Zenon)

text: Jotkut syyttivät Zenonin saaneen huonoja vaikutteita Krates Thebalaiselta, jonka oppilas Zenon oli. Zenonin naljailtiin kirjoittaneen teoksensa ”koiran hännän juuressa”. Ensimmäisellä vuosisadalla eaa. stoalaiset pyrkivät puhdistamaan opistaan niitä vaikutteita, joita kyynisyydellä oli ollut varhaiseen stoalaisuuteen. Zenonin sanottiin olleen "Valtiota" kirjoittaessaan ”nuori ja ajattelematon”.


title: Valtio (Zenon)

text: Sanottiin myös, että Zenon oli kirjoittanut asioita, joita stoalaiset eivät sallineet oppilaidensa lukevan, ennen kuin olivat todistaneet olevansa aitoja filosofeja.


title: Aktor

text: Aktor () oli kreikkalaisessa mytologiassa usean eri mieshahmon nimi.


Luettelo vuoden 1979 miehittämättömistä avaruuslennoista. Vuonna 1979 tehtiin 134 avaruusaluksen laukaisua, joista neljä oli Neuvostoliiton miehitettyjen avaruusalusten laukaisuja. 130 miehittämättömästä laukaisusta kuusi epäonnistui eli noin viisi prosenttia.


title: Perunkirjoitus (DVD)

text: Perunkirjoitus on Timo Rautiainen & Trio Niskalaukauksen lähinnä konserttitaltiointeihin keskittyvä tupla-DVD, joka ilmestyi 21. tammikuuta 2009. "Perunkirjoitus" sisältää 6 pitkää ja 5 lyhyttä konserttitaltiointia, kaikki yhtyeen julkaisemat musiikkivideot sekä kaksi valokuvagalleriaa, joiden taustalla on muualla julkaisemattomista demoäänityksistä koottu ääniraita.


title: Perunkirjoitus (DVD)

text: Julkaisu debytoi Suomen virallisen musiikki-DVD -listan sijalla 10.


title: Perunkirjoitus (DVD)

text: Pitkät konserttitaltioinnit:


title: Perunkirjoitus (DVD)

text: Lyhyet konserttitaltioinnit:


title: Perunkirjoitus (DVD)

text: Musiikkivideot:


title: Perunkirjoitus (DVD)

text: Valokuvagalleria + Demot:


title: Seitsemän elämää

text: Seitsemän elämää ("Seven Pounds") on Gabriel Muccinon ohjaama yhdysvaltalainen draamaelokuva. Will Smith esittää elokuvan pääosassa miestä, joka pyrkii muuttamaan seitsemän ihmisen elämän. Elokuvan ensi-ilta oli Yhdysvalloissa 19. joulukuuta 2008 ja Suomessa 6. helmikuuta 2009.


title: Seitsemän elämää

text: Ben Thomas (Smith) päättää auttaa seitsemää henkilöä, mutta hänen keinonsa eivät ole mitenkään tavanomaiset. Ben muuttaa motelliin, jonne hän hankkii maailman tappavimman eläimen, meduusan. Hän haluaa pelastaa hyviä ihmisiä ja antaa heille muun muassa talon. Rakastuessaan naiseen, jolla on heikko sydän, hänen täytyy päättää, paljastaako salaisuutensa.


title: Pohjan vaakuna

text: Pohjan vaakuna on saanut aiheensa kunnan sijainnista ja pitkästä historiasta. Vaakunan kärki kuvastaa kunnan sijaintia lahden perukassa, kun taas liljat edustavat 1400–luvulla rakennettua Pyhän Marian harmaakivikirkkoa. Raudan merkit symboloivat kunnan asemaa Suomen metalliteollisuuden syntysijana – kaivostoimintaa yleensäkin ja lukuisia ruukkeja, joita alueelle perustettiin 1600–luvulta alkaen.


title: Pohjan vaakuna

text: Vaakunan selitys on ”hopeakentässä sininen kärki, jossa hopealilja; saatteena kärjen kummallakin puolella sininen raudanmerkki”. Vaakunan on suunnitellut A. W. Rancken, ja se vahvistettiin käyttöön 10. kesäkuuta 1953. Vaakuna muuttui epäviralliseksi vuonna 2009 Pohjan kunnan liityttyä osaksi muodostettua Raaseporin kaupunkia.


title: Lauri Simonsuuri

text: Lauri Robert Simonsuuri (vuoteen 1945 Laiho; 18. syyskuuta 1910 Uusikaupunki – 9. toukokuuta 1964 Helsinki) oli suomalainen kansanrunouden tutkija ja Suomalaisen Kirjallisuuden Seuran kansanrunousarkiston amanuenssi vuodesta 1936 alkaen ja arkistonhoitaja 1962–1964.


title: Lauri Simonsuuri

text: Lauri Laiho kirjoitti ylioppilaaksi Viipurin klassillisesta lyseosta vuonna 1931, valmistui filosofian kandidaatiksi Helsingin yliopistosta vuonna 1935 ja filosofian lisensiaatiksi vuonna 1960. Wiipurilaisen osakunnan jäsenyyden kautta Laiholle avautui mahdollisuus opiskella vuoden 1934 syyslukukauden ajan Tarton yliopistossa, sillä osakunta oli solminut ystävyyssopimuksen tarttolaisen Korporatsioon Revelian kanssa. Vuonna 1937 Laiho solmi avioliiton fil. kand. Aili Laannin kanssa ja vuosina 1937–1938 he tekivät yhteisen kansanperinteen tutkimus- ja keruumatkan Viron Inkeriin.


title: Lauri Simonsuuri

text: Talvisodassa Laiho palveli jalkaväkirykmentti 36:n joukossa ja jatkosodassa vuosina 1941–1942 hän palveli jalkaväkirykmentti 26:ssa. Hänet lomautettiin huhtikuussa 1942 ja ylennettiin kapteeniksi, minkä jälkeen Laiho toimi kansanperinteen tallennustyössä kesällä 1942 Itä-Karjalassa. Toukokuusta 1943 Laiho palveli valistusupseerina. Vuonna 1945 hän otti takaisin suvun vanhan nimen Simonsuuri. Pekka Laaksosen mukaan Lauri Simonsuuri oli "suomalaisten tarinoiden paras tuntija", jonka suurtyö oli uskomustarinoiden tyyppiluettelo "Typen- und Motivverzeichnis der finnischen mythischen Sagen."


title: Lauri Simonsuuri

text: Kirjailija ja kirjallisuudentutkija Kirsti Simonsuuri on Lauri Simonsuuren tytär.


title: Pääopit

text: Pääopit (, , suomennettu myös nimellä "Keskeiset opit") on Epikurokselta säilynyt keskeisimpien epikurolaisten filosofisten oppien kokoelma. Se sisältää neljäkymmentä melko lyhyttä aforismia. Ne antavat hyvän yhteenvedon epikurolaisesta etiikasta, mutta eivät käsittele sen taustalla olevia luonnonfilosofisia ajatuksia. Neljä ensimmäistä pääopeista muodostaa epikurolaisen "tetrafarmakoksen", ”neliosaisen lääkkeen”.


title: Pääopit

text: "Pääopit" on säilynyt osana Diogenes Laertioksen teosta "Merkittävien filosofien elämät ja opit" (kirja X, 139–154). Antiikin aikana aforismit pantiin ilman epäilyjä Epikuroksen nimiin. Myöhemmin niiden autenttisuutta on toisinaan epäilty, mutta tälle ei ole vahvoja perusteita. Diogeneen lisäksi teoksen mainitsevat antiikin aikana Epikuroksen kirjoitusten joukossa muun muassa Filodemos, Cicero, Diodoros Sisilialainen, Lukianos ja Claudius Aelianus.


title: Pääopit

text: Nykyisin opit on numeroitu, mutta numerointi ei ole osa alkuperäistä käsikirjoitusta, vaan peräisin 1800-luvulta. Tekstissä on mukana myöhempien skoliastien kommentteja eli skolioita.


title: Mike Eaves

text: Mike Gordon Eaves (s. 10. kesäkuuta 1956 Denver, Colorado) on amerikkalainen pelaajauransa lopettanut NHL-pelaaja ja nykyinen yliopistokiekkovalmentaja. Eaves pelasi 324 NHL:n runkosarjan ottelussa vuosien 1978 ja 1985 välillä, jona vuonna ryhtyi valmentajaksi.


title: Mike Eaves

text: Eaves kasvoi Windsorissa Kanadan Ontariossa.


title: Mike Eaves

text: Hän valmensi HIFK:ta SM-liigassa kaudella 1996–1997. Eaves on valmentanut myös Yhdysvaltain U18-maajoukkuetta vuosina 2000-2002 ja toimi MM-kultaa voittaneen U20-maajoukkueen päävalmentajana vuonna 2004. Eaves valmensi myös Yhdysvaltain miesten maajoukkuetta vuoden 2006 MM-turnauksessa.


title: Lotkan–Volterran yhtälö

text: Lotkan–Volterran yhtälö on kahden epälineaarisen ensimmäisen kertaluvun differentiaaliyhtälön muodostama yhtälöryhmä. Se kuvaa kahden eliöpopulaation, petojen ja saaliiden, välistä riippuvuussuhdetta. Yhtälön esittivät toisistaan riippumatta amerikkalainen Alfred Lotka vuonna 1925 ja italialainen Vito Volterra vuonna 1926.


title: Lotkan–Volterran yhtälö

text: Lotkan–Volterran yhtälö on aukikirjoitettuna


title: Lotkan–Volterran yhtälö

text: missä "x" on saaliseläinten lukumäärä, "y" petojen lukumäärä ja "t" kuvaa aikaa. Derivaatat "dx/dt" ja "dy/dt" kuvaavat luonnollisesti näiden lukumäärien muutosta ajan suhteen. Suureet "α", "β", "γ" ja "δ" ovat vakioita, joiden numeroarvot riippuvat peto- ja saalispopulaatioiden vuorovaikutuksen yksityiskohdista.


title: Lotkan–Volterran yhtälö

text: Tyypillisenä epälineaarisena differentiaaliyhtälöryhmänä Lotkan–Volterran yhtälön ratkaisu riippuu erittäin voimakkaasti sekä eläinten lukumäärästä alkuhetkellä, että populaatioiden välistä vuorovaikutusta kuvaavien vakioiden arvoista. Vaikka yhtälöiden ratkaisuna saatava populaatioiden koonvaihtelu on jaksollista (ellei tapahdu sukupuuttoa), sitä ei ole mahdollista lausua yleisessä muodossa esimerkiksi trigonometristen funktioiden avulla, vaan populaatiokokojen muutos on ratkaistava numeerisin menetelmin, esimerkiksi tietokoneella.


title: Adolf Fredrik Munck

text: Adolf Fredrik Munck af Fulkila (29. huhtikuuta 1749 Mikkeli – 18. heinäkuuta 1831 Massa, Italia) oli suomalainen kreivi, Ruotsissa aateloitu hovimies. Oikeastaan hän ei kuulunut "af Fulkila" -nimiseen jo sammuneeseen vanhempaan aatelissukuun, mutta Munck-sukujen geneaologiat olivat tuolloin menneet jossain määrin sekaisin.


title: Adolf Fredrik Munck

text: Hänen syntymäpaikkansa on Tarkian vänrikinpuustelli, joka sijaitsi Rantakylän kartanon mailla Mikkelissä.


title: Adolf Fredrik Munck

text: Kun Kustaa III päätyi vuonna 1775 pitkän tunnusteluvaiheen jälkeen yrittämään lemmenhetkeä puolisonsa kuningatar Sofia Magdalenan kanssa, yritys päättyi ongelmiin. Eräässä Munckin tarkkaan dokumentoidussa raportissa (myös kuninkaan henkivartijoiden vahvistama) mainitaan, kuinka kuningas pyytää hänet makuuhuoneeseensa auttamaan itse aktissa, joka on päätynyt historian kirjoihin.


title: Adolf Fredrik Munck

text: Raportti sekä lukuisat riippumattomat aihetodisteet ovat antaneet aihetta huhuille, että Munck olisi itse asiassa ollut vuonna 1778 syntyneen kruununprinssin Gustav IV Adolfin isä. Selvää on, että myös Munckin ura sai kipinän episodin jälkeen. Oltuaan alun perin hovitallimestari hän kiipesi nopeasti asteikossa ja tuli ylitallimestariksi, vapaaherraksi, kreiviksi, käskynhaltijaksi ja Serafiimiritarikunnan ritariksi. Lisäksi Munck sai kuningattarelta suurenmoisen lahjan, kuningattaren kuvalla varustetun ja briljantein koristellun kellon. Suomen kansallisbiografiassa esitetyn arvion mukaan tutkijat ovat kuitenkin yleisesti vapauttaneet Munckin näistä epäilyistä, koska sekä Munckin oman selostuksen että muiden lähdetietojen perusteella kuningas oli kruununperijän isä.


title: Adolf Fredrik Munck

text: Munckin kohtaloksi puolestaan koituivat liiketoimet väärennetyillä faanejelmeilla. Aidot faanejelmit olivat seteleitä, muodollisesti suunnattuja sotakassan täyttämiseen, ja niitä painettiin Suomen Porvoossa aikaan 1788–1790. Väärennettyjä seteleitä puolestaan tuotti Munck Drottningholmissa apurinaan Charles Appelkvist, ja myös kuningas on saattanut olla sekaantunut toimintaan. Väärennökset kuitenkin huomattiin, ja kuninkaan kuoleman jälkeen 1792 Munck joutui pakenemaan maasta. Hän hankki suurenmoisen palatsin Massan kaupungissa Italiassa, mutta kuoli lopulta köyhtyneenä.


title: Adolf Fredrik Munck

text: Munck af Fulkilan suvussa on toinenkin Ruotsin hovissa viihtynyt: hovineiti, Ruotsin prinssi Oscarin puoliso Ebba Munck.


title: Tuomion enkeli

text: Tuomion enkeli on J. Lee Thompsonin ohjaama toiminta- ja jännityselokuva vuodelta 1988. Pääosassa näyttelee Charles Bronson.


title: Tuomion enkeli

text: Eräässä Coloradossa sijaitsevassa pikkukaupungissa murhataan nuori äiti ja kaksi tytärtä. Johtolankoja ei ole, joten poliisi on voimaton. Lehtitoimittaja Garret Smith alkaa tutkia tapausta. Jäljet johtavat pieneen Rocky Mountain -nimiseen kylään, jossa asuu kolme mormoniveljestä. Nämä ovat murhatun naisen enoja ja kukin heistä syyttää toisiaan murhasta.


title: Tuomion enkeli

text: "Video-oppaassa" vuodelta 1994 Bello Romano sanoo "Tuomion enkeliä" vähätoimintaiseksi ja mielikuvituksettomaksi ja antaa sille yhden tähden viidestä, mikä vastaa sanallista arviota ”huono”.


title: Casper Pfitzner

text: Casper Pfitzner (s. 3. syyskuuta 1991) on suomalainen salibandyn pelaaja. Kaudella 2018–2019 hän edustaa Espoon Oilersia, joka pelaa maan korkeinta sarjatasoa salibandyliigaa. Pfitzner on edustanut Espoon Oilersia koko uransa ajan. Pfitzner pelaa laitahyökkääjänä numerolla 50. Hän on pelannut kauden 2017–2018 loppuun mennessä 235 salibandyliigan runkosarjaottelua teholukemin 221+151=372. Hän on tehnyt salibandyliigan nopeimman maalin (0.03 min.) Pfitzner on edustanut Suomen U19- ja miesten salibandymaajoukkuetta.


title: Lucien Marcus Underwood

text: Lucien Marcus Underwood (26. lokakuuta 1853 New Woodstock, New York - 1907) oli yhdysvaltalainen kasvitieteilijä, toimittaja ja lintutieteilijä. Underwood teki itsemurhan vuonna 1907.


title: Lucien Marcus Underwood

text: Underwood opiskeli ja väitteli filsosofian tohtoriksi (1879) Syracusen yliopistossa. Väitöskirjan nimi oli "The Geological Formations Crossed by the Syracuse and Chenango Valley Rail Road". Opiskeluaikanaan hän kiinnostui saniaisista ja julkaisi 1881 teoksen "Our Native Ferns and How to Study Them", joka oli ensimmäinen opas Pohjois-Amerikan saniaisista. Tämä kirja, samoin kuin seuraava julkaisu "Moulds, Mildews, and Mushrooms" (1899), oli hyvin suosittu kasvitieteen ammattilaisten kesken.


title: Lucien Marcus Underwood

text: 1880-luvulla Underwood opetti geologiaa, kasvioppia ja luonnontieteitä useissa yliopistoissa ja collegeissa. Syracusessa hän aloitti tutkimukset sammalten, maksasammalten ja sienien parissa. Tutkimus maksasammalten parissa johti myöhemmin laajan toeksen "The Systematic Botany of North America" julkaisemiseen.


title: Lucien Marcus Underwood

text: Vuodesta 1892 alkaen Underwood toimi kasvien nimistökomiteassa. Komitea valitsi Underwoodin Yhdysvaltain valtuuskuntaan Italian Genovan kansainväliseen kasvitieteelliseen kongressiin. 1896 Underwood valittiin Columbian yliopiston kasvitieteen professoriksi. Hän osallistui tutkimusretkille Puerto Ricoon, Kuubaan, Jamaikalle ja Kalliovuorille. Hänet valittiin New Yorkin kasvitieteellisen puutarhan tieteellisen neuvoston puheenjohtajaksi 1901–1907. Hän toimitti "Bulletin of the Torrey Botanical Club" -lehteä ja oli perustamassa Amerikan kasvitieteellistä seuraa (Botanical Society of America).


title: Lucien Marcus Underwood

text: Underwood nimesi myös lintuja, kuten sukupuuttoon hävinneen miravallesinkolibrin ("Amazilia alfaroana", syn "Saucerottia alfaroana") vuonna 1896. Useimmat tutkijat lukevat sen nykyisin siniotsakolibrin alalajiksi.


title: Salo (täsmennyssivu)

text: Salo voi viitata esimeriksi seuraaviin:


title: Tarmo Kirjonen

text: Tarmo Kirjonen on suomalainen salibandyn pelaaja. Hän on pelannut 218 runkosarjaottelua Salibandyliigassa, jossa hän edustaa Esport Oilersia. Kirjosen pelinumero on 18. Hän voitti maailmanmestaruuden Prahassa joulukuussa 2008.


title: Unto Väisänen

text: Unto Väisänen (s. 29. tammikuuta 1959 Puolanka) on Pesäpalloliiton puheenjohtaja ja entinen huippupesäpalloilija. Hän saavutti kaksi SM-kultaa Sotkamon Jymyssä. Itä–Länsi-ottelussa Väisänen esiintyi kolmesti ja lyöjäkuninkuuden hän voitti kahdesti. Hän pelasi 153 pääsarjaottelua, joissa löi 238 juoksua, näistä kuusi oli kunniajuoksuja.


title: Unto Väisänen

text: Väisänen johti Pesäpalloliittoa vuosina 2001-2014.


title: Unto Väisänen

text: Väisänen istuu Sotkamon kunnanvaltuustossa kokoomuksen edustajana.


title: Vincenzo Lancia

text: Vincenzo Lancia (24. elokuuta 1881 – 15. helmikuuta 1937) oli italialainen autourheilija, insinööri ja Lancia-autotehtaan perustaja.


title: Vincenzo Lancia

text: Lancia syntyi Fobellossa 24. elokuuta 1881 ja oli perheen neljästä lapsista nuorin. Hänen isänsä oli keittojen purkittaja, joka työskenteli Argentinassa ennen palaamistaan Torinoon aloittaakseen oman yrityksen.


title: Vincenzo Lancia

text: Lancia osoitti nuorella iällä lahjakkuutta matematiikassa ja vanhemmat halusivat hänen työskentelevän aikuisena kirjanpitäjänä. Kaikki kuitenkin muuttui, kun Lancia kiinnostui koneistoista ja tekniikasta.


title: Vincenzo Lancia

text: Hän kuoli sydänkohtaukseen vuonna 1937 juuri ennen kuin Lancia Aprilia laitettiin tuotantoon. Hänet haudattiin synnyinkyläänsä Fobelloon. Kuolemansa jälkeen Lancian vaimo Adele Miglietti Lancia ja erityisesti poikansa Gianni Lancia jatkoivat Lancia-autotehtaan tuotantoa vuosina 1937-1955.


title: Vincenzo Lancia

text: Lancia aloitti työskentelynsä polkupyörävalmistaja Giovanni Battista Ceiranon oppipoikana Torinossa, jonka yrityksessä hänet nimitettiin myöhemmin vuonna 1898 kirjanpitäjäksi. Matka vei myöhemmin Lancian Fiatille, jossa hän toimi päätarkastajana ja testikuljettajana ollessaan 19-vuotias. Fiatin pomot olivat vaikuttuneita Lancian ajotaidoista, että he kutsuivat hänet ajamaan kilpaa radoilla.


title: Vincenzo Lancia

text: Sittemmin Lancia jätti Fiatin perustaakseen oman autotehtaan vuonna 1906 ja sai seuraavana vuonna valmiiksi ensimmäisen autonsa Lancia Alfan, jonka tuotanto alkoi vuonna 1908. Sittemmin Lancia tunnettiin yhtiönä, joka osasi tuottaa sopiva määrä laadukkaita autoja, eikä mainostanut tuotteitaan median kautta.


title: Kiukaisten vaakuna

text: Kiukaisten vaakuna oli Kiukaisten kunnan tunnus, ja se oli saanut aiheensa kunnan alueella sijaitsevista pronssikautisista röykkiöhaudoista, ”hiidenkiukaista”. Näistä tunnetuin on Kuninkaanhauta, jota vaakunassa edustaa kilven nyhäkoroinen polvijako. Aaltokoroinen hirsi viittaa kuntaa halkoviin jokiin, Eurajokeen ja Köyliönjokeen, ja tähkäpäät maatalouteen ja viljaviin peltoihin.


title: Kiukaisten vaakuna

text: Vaakunan selitys on ”alaisen, nyhäisen harjakoron jakaman kilven sinisessä yläkentässä kaksi paaluittaista kultatähkää, kultaisessa alakentässä sininen, aaltokoroinen hirsi”. Vaakunan on suunnitellut Gustaf von Numers, ja se vahvistettiin käyttöön 26. syyskuuta 1950. Vaakuna muuttui epäviralliseksi vuonna 2009 Kiukaisten liityttyä Euran kuntaan.


title: Astaroth

text: Astaroth on paholaisen alainen demoni juutalais-kristillisessä mytologiassa. Nimi on foiniakalais-seemiläistä alkuperää, alkujaan lähtöisin mesopotamialaisesta sodan jumalattaresta Ištarista.


title: Astaroth

text: Oheinen Astarothin merkki koristaa yhdysvaltalaisen metalliyhtye Toolin Ænima-levyä.


title: Hakojärvi (Utajärvi)

text: Hakojärvi on Kiiminkijoen vesistöalueen kuudenneksi suurin järvi Juorkunan ja Särkijärven kylien välimaastossa Utajärvellä Pohjois-Pohjanmaalla. Järven etelärantaa kiertää seututieltä 837 lähtevä ja sille palaava Kaihlasentie. Pohjoisrannalle on vain pistotieyhteyksiä metsäautoteiltä.


title: Hakojärvi (Utajärvi)

text: Hakojärvi on Kiiminkijoen järvilaajentuma toisesta vastaavasta eli Kaihlasesta alavirtaan. Hakojärven ja Kaihlasen välistä jokiosuutta nimitetään Salmenjoeksi. Järven länsipäässä puolestaan Koiravirta-niminen salmi erottaa sen toisesta, pienemmästä järvilaajentumasta, Haukilammesta. Pohjoisin järven lahdelma on Pietosenniemen takainen Pietosenlahti, sitä vastapäätä on pieni Peuralahti. Pohjoispuolen rannalla ovat Piimäranta ja Käpyrinlahti, etelärannalla laaja Taikinaisenlahti, johon Särkijoki laskee. Järvessä on kaksi lähekkäistä saarta, Käpyrinsaaret, sekä pieni Kortekannansaari-niminen luoto. Rannat ovat asuttuja, talojen ohella järven ympärillä on kesäasumuksia. Pohjoisen puolella niitä on vähemmän tieyhteyksien takia ja siksi, että rannat ovat siellä enemmän suota ja rämettä.


title: Hakojärvi (Utajärvi)

text: Järvessä viihtyvät tavanomaiset kalat kuten hauki, ahven ja särki. Hakosenjärvi on Kiiminkijoen laajentumana ollut pitkään käytössä kalapaikkana, samoin kuin kulkureittinä kesäisin ja talvisaikaan. Se on mm. entisestä Kurimon rautaruukista vain vajaan kymmenen kilometrin päässä jokea alavirtaan.


title: Sen edestään löytää

text: Sen edestään löytää on John Websterin ohjaama, käsikirjoittama ja tuottama dokumenttielokuva vuodelta 2005. Dokumentissa seurataan Salon poliisin arkea talvella 2002–2003. Dokumentin päähenkilöinä nähdään muun muassa poliisiharjoittelija Riikka ja eläkkeelle lähtevä Paavo. Elokuvan kesto on 75 minuuttia. Se voitti vuoden 2005 Parhaan dokumentin Jussin. Elokuvan ensi-ilta oli 4. maaliskuuta 2005.


title: Epikuroksen kirjeet

text: Epikuroksen kirjeisiin () lukeutuu kolme nykyaikaan säilynyttä Epikuroksen kirjoittamaa kirjettä. Ne ovat säilyneet osana Diogenes Laertioksen teosta "Merkittävien filosofien elämät ja opit" (kirja X, 35-135). Kirjeet ovat fysiikkaa käsittelevä "Kirje Herodotokselle", taivaan ilmiöitä käsittelevä "Kirje Pythokleelle" sekä etiikkaa käsittelevä "Kirje Menoikeukselle".


title: Epikuroksen kirjeet

text: "Kirje Herodotokselle" (, "Epistolē pros Hērodoton") sisältää tiivistelmän epikurolaisesta luonnonopista. Se käsittelee ennen kaikkea atomioppia, kuten atomien ominaisuuksia ja liikettä sekä niiden muodostamia kokonaisuuksia. Lisäksi kirje käsittelee epikurolaista havaintoteoriaa, käsitystä sielusta sekä jumalien puuttumattomuutta maailman asioihin. Kirje mainitsee myös keskeisimmät luonnonopista seuraavat eettiset johtopäätökset, kuten kuolemanpelon turhuuden.


title: Epikuroksen kirjeet

text: Epikuroksen fysiikan perusperiaatteena on se, että mikään ei synny tyhjästä eikä häviä tyhjiin. Kaikkeus koostuu atomeista, jotka muodostavat aineelliset kappaleet, sekä tyhjästä, mikä mahdollistaa atomien liikkeen. Atomit ovat pienimpiä aineosia, eli ainetta ei voi jakaa loputtomiin. Atomeilla on erilaisia muotoja ja kokoja, mutta niitä ei voida jakaa enää pienemmiksi kappaleiksi. Atomit ovat jatkuvassa liikkeessä äärettömässä kaikkeudessa. Ne liikkuvat samalla nopeudella, mikäli eivät törmää toisiinsa. Atomeilla on ainoastaan muoto, paino ja koko. Kun niiden yhdistelmien ominaisuudet muuttuvat, atomit itse eivät muutu. Epikuros katsoo atomien muodostavan äärettömän määrän maailmoja, joita syntyy ja tuhoutuu jatkuvasti.


title: Epikuroksen kirjeet

text: Sielun Epikuros selittää koostuvan kaikkein sileimmistä ja pyöreimmistä atomeista, ja olevan näin aineellinen. Havaitseminen tapahtuu niin, että kappaleista virtaa atomeita sieluun. Aistiminen jatkuu niin kauan kuin sielu on olemassa, mutta lakkaa sen hävittyä. Kun koko ruumis on tuhoutunut, aistiminen lakkaa. Havaitsemisessa itsessään ei tapahtu virhettä, mutta virheet ovat peräisin havaintoon liitetystä mielipiteestä.


title: Epikuroksen kirjeet

text: Fysiikan tavoitteena on selittää meitä koskevien ilmiöiden syyt, koska onnellisuutemme riippuu tästä. Vaikka emme tietäisi jonkun asian syytä varmasti, vaan meillä olisi useita mahdollisia syitä, tämä ei vähennä mielenrauhaa ja onnellisuutta. Mielenrauhan selitetään olevan vapautumista uskomuksista, jotka koskevat esimerkiksi taivaankappaleiden jumaluutta tai kuolemaan liittyvää aistimiskyvyn menettämistä sellaisena, että se jotenkin koskettaisi ihmistä. Taivaanilmiöt eivät ole seurausta jumalien vaikutuksesta.


title: Epikuroksen kirjeet

text: "Kirje Pythokleelle" (, "Epistolē pros Pythoklē") käsittelee erilaisia taivaan ilmiöitä epikurolaisesta näkökulmasta. Päämääränä on kuvata ilmiöiden luonnolliset selitykset, ja sitä kautta mielenrauhan varmistaminen osoittamalla, että yliluonnolliset selitykset voidaan hylätä.


title: Epikuroksen kirjeet

text: Epikuroksen mukaan taivaan ilmiöiden tutkimisen ainoa päämäärä on mielenrauha ja vakuuttuneisuus. Kaikkeus koostuu äärettömästä määrästä maailmoja. Aurinko, kuu ja muut taivaankappaleet syntyivät samaan aikaan kuin muu maailma. Taivaankappaleet ovat suunnilleen sen kokoisia miltä ne näyttävät. Epikuros luettelee useita eri vaihtoehtoja sille, miksi taivaankappaleet näyttävät nousevan ja laskevan, miksi niiden reitit taivaalla vaihtelevat, ja miksi kuulla on eri vaiheita. Auringon- ja kuunpimennykset johtuvat joko niiden sammumisesta tai toisten kappaleiden väliintulosta. Päivän ja yön vaihtelevat pituudet johtuvat joko auringon ja kuun kulkeman matkan pituuden vaihtelusta tai niiden nopeuden vaihtelusta.


title: Epikuroksen kirjeet

text: Sään ennustamisesta Epikuros sanoo, että säähän liittyvien merkkien ja sään välinen yhteys voi olla sattumaa tai seurausta ilmassa tapahtuvista todellisista muutoksista. Epikuros luettelee useita eri vaihtoehtoja pilvien, sateen, ukkosen, salamoiden, ukonvaajojen, pyörremyrskyjen, maanjäristysten, rakeiden, lumen, kasteen, jään, sateenkaarien, haloilmiöiden ja pyrstötähtien synnylle. Lisäksi hän käsittelee tähtien tai planeettojen erilaisia liikkeitä ja tähdenlentoja.


title: Epikuroksen kirjeet

text: "Kirje Menoikeukselle" (, "Epistolē pros Menoikea") käsittelee epikurolaista etiikkaa.


title: Epikuroksen kirjeet

text: Epikuros selittää, että jumalia tai kuolemaa ei tarvitse pelätä. Jumalat ovat kuolemattomia ja onnellisia. Kuolema ei kosketa meitä, koska aistiminen lakkaa kuollessa. Mahtavin on se, jonka uskomukset jumalista ovat tällä tavoin hurskaita ja joka ei pelkää kuolemaa.


title: Epikuroksen kirjeet

text: Ihmisen tulee hallita halunsa. Haluista toiset ovat luonnollisia ja toiset tyhjiä. Teemme kaiken siksi, että vapautuisimme tuskasta ja pelosta. Nautinto on onnellisen elämän alku. Vaikka se on suurin hyvä, kaikki nautinnot eivät kuitenkaan ole valitsemisen arvoisia; nautinnoilla ei tarkoiteta samaa kuin mässäily tai muut aistilliset nautinnot.


title: Epikuroksen kirjeet

text:
Itseriittoisuus ja viisaus ovat suurimpia hyviä asioita. Kohtalo ei hallitse kaikkea, vaan ihmisellä on valta tehdä valintoja, joihin moraalinen kiitos ja moite kohdistuvat.
Sattumakaan ole jumala.


title: Django (vuoden 1966 elokuva)

text: Django (suomessa ainakin nimillä Django, Nimeni on Django ja Django – kostaja) on Sergio Corbuccin ohjaama spagettiwestern vuodelta 1966. Sen pääroolissa on Franco Nero, joka myöhemmin näytteli useissa muissakin lännenelokuvissa samantapaista antisankaria. Antisankarin nimi viittaa jazzmuusikko Django Reinhardtiin, joka tunnettiin sormivammastaan huolimatta kitaravirtuoosina.


title: Django (vuoden 1966 elokuva)

text: Graafisen väkivaltansa – elokuvassa kuolee yhteensä 138 ihmistä – vuoksi elokuva kiellettiin aikanaan monissa maissa, muun muassa Suomessa. Suomen ensi-iltansa elokuva sai vuonna 1984, ja Britanniassa vasta 1993. Elokuva saavutti Euroopassa suurta taloudellista menestystä, minkä vuoksi se sai runsaasti epävirallisia jatko-osia. Yhteensä "Django"-elokuvia on tehty yli 30, mutta alkuperäisen lisäksi Franco Nero esittää pääosaa vain Nello Rossatin ohjaamassa "Django - teloittajan paluussa" (1987). Vuonna 2014 ilmoitettiin, että tekeillä oli uusi jatko-osa "Django Lives", jossa Nero esittäisi ikääntyvää Djangoa vuoden 1915 Yhdysvalloissa.


title: Django (vuoden 1966 elokuva)

text: Quentin Tarantinon elokuva "Django Unchained" on lainannut nimensä "Djangosta". Myös Nero nähdään elokuvassa pienessä roolissa.


title: Django (vuoden 1966 elokuva)

text: Yhdysvaltain sisällissodassa Unionin puolella sotinut Django (Nero) on ajautunut palkkionmetsästäjäksi. Hän kuljettaa aina mukanaan ruumisarkkua, jonka sisällä hänellä on Gatling-konekivääri. Lähellä Meksikon ja Yhdysvaltojen hän näkee, kuinka meksikolaiset bandiitit kiduttavat nuorta naista nimeltä Maria (Nusciak). Django pelastaa Marian ja saattaa tämän aavekaupunkiin, jossa nainen työskentelee yhtenä monista prostituoiduista. Kaupungin saluunan baarimikko Nathaniel (Álvarez) kertoo Djangolle, että seutua terrorisoivat sekä meksikolaiset vallankumoukselliset että Ku Klux Klania muistuttava muistuttava amerikkalaisjärjestö, jota johtaa psykopaattinen majuri Jackson (Fajardo).


title: Django (vuoden 1966 elokuva)

text: Jacksonin joukot saapuvat kaupunkiin kiristämään Nathanielilta rahaa. Django ajautuu riitaan Jacksonin kanssa ja ampuu kaksi tämän miestä. Jackson poistuu ja Django viettelee Marian, joka kiittää tätä saamastaan suojelusta. Kun Jackson palaa joukkojensa kanssa, Django ampuu suurimman osan konekiväärillään. Jackson pakenee paikalta, jolloin Nathaniel ja Django lähtevät hautausmaalle – Nathaniel hautaamaan kuolleet Jacksonin miehet, Django käymään kuolleen rakastettunsa Mercedes Zaron haudalla.


title: Django (vuoden 1966 elokuva)

text: Pian tämän jälkeen kaupunkiin saapuu meksikolaisbandiittien pääjoukko. Meksikolaisten johtaja kenraali Hugo Rodriguez (Bódalo) tahtoo tuhota vihollisensa Jacksonin ja toivoo voivansa palata Meksikoon, jossa hän elättelee toiveita vallankaappauksesta. Django ja Rodriguez ovat vanhoja tuttuja ja Django on aiemmin pelastanut Rodriguezin hengen. Hankkiakseen rahaa aseisiin he päättävät ryöstää meksikolaiseen linnakkeeseen talletetun Jacksonin kullan ja jakaa saaliin. Ryöstö onnistuu ja miehet palaavat Yhdysvaltojen puolelle, jossa he päättävät järjestää juhlat.


title: Django (vuoden 1966 elokuva)

text: Juhlien aikana Rodriguez joutuu tappeluun yhden miehensä kanssa. Django pelastaa Rodriguezin jo toistamiseen, mutta Rodriguez haluaa käyttää kaikki varat vallankumouksensa rahoittamiseen ja kieltäytyy maksamasta Djangon osuutta. Juhlissa Maria paljastaa Djangolle rakastavansa tätä, mutta Django valitsee toisen prostituoidun ja poistuu paikalta. Djangon käskystä nainen harhauttaa meksikolaisia, jolloin Django itse voi livahtaa rakennukseen, johon ryöstetty kulta on varastoitu. Hän siirtää kullan ruumisarkkuunsa, nostaa arkun vaunuihin ja rakentaa ansan, joka surmaa monia kenraalin miehiä. Djangon valmistautuessa pakoon saapuu Maria paikalle ja pyytää pääsevänsä mukaan.


title: Django (vuoden 1966 elokuva)

text: Django ja Maria pääsevät lähelle Meksikon rajaa, jolloin Django vihjaisee heidän teidensä eroavan tässä. Maria kuitenkin haluaisi jäädä Djangon luokse. Syntyvässä väittelyssä kaksikolla on epäonnea ja kullalla täytetty ruumisarkku putoaa juoksuhiekan täyttämään rajajokeen. Kaksikon tuskaillessa syntynyttä ongelmaa Rogriguez miehineen ratsastaa paikalle ja ampuu Mariaa. Kiitollisena henkensä pelastamisesta kenraali säästää Djangon hengen, mutta rangaistukseksi yksi bandiiteista murskaa kiväärinperällä hänen kätensä. Menetettyään kullan Rodriguez miehineen päättää palata Meksikoon, mutta joutuu matkalla Jacksonin pahasti harventuneiden joukkojen väijyttämäksi.


title: Django (vuoden 1966 elokuva)

text: Sillä välin Django kantaa pahasti haavoittuneen mutta yhä elossa olevan Marian takaisin kaupunkiin. Hän käskee Nathanielia huolehtimaan Mariasta ja kertomaan, että Django odottaa Jacksonia hautausmaalla. Jackson raivostuu uutisesta ja murhaa Nathanielin, joka on kuitenkin onnistunut piilottamaan Marian. Kun Jackson miehineen saapuu hautausmaalle, hän näkee vammautuneen Djangon nojaamassa Mercedes Zaron haudalla olevaan ristiin. Jackson ei usko kätensä murtaneesta vihollisesta olevan hänelle vastusta ja alkaa pilkata Djangoa, joka kuitenkin onnistuu tukemaan aseensa ristiin ja lyömään kädellään revolverinsa iskuvasaraa. Surmattuaan vastustajansa Django jättää revolverinsa roikkumaan rististä ja hoipertelee pois hautausmaalta.


title: Django (vuoden 1966 elokuva)

text: Lähde: IMDb


title: Django (vuoden 1966 elokuva)

text: Valtion elokuvatarkastamo kielsi elokuvan laillisen esittämisen ja levittämisen Suomessa antamalla elokuvalle 27.3.1968 ennakkotarkastuksessa ikärajan KK (Kokonaan kielletty). Toukokuussa 1968 ennakkotarkastukseen oli annettu varsin reippaasti lyhennetty versio (noin 3 minuuttia), mutta tarkastamo pysytti kieltopäätöksensä. Valitus valtion elokuvalautakuntaan kesäkuussa ei muuttanut kieltoa. Uusi yritys sensuurin poistolla oli syksyllä 1969, mutta tarkastamo ei edelleenkään sallinut elokuvaa. Vasta 1984 uudessa ennakkotarkastuksessa tarkastamo hyväksyi elokuvan K16 ikärajalle leikattuaan elokuvasta 9 sekuntia.


title: Männlichen

text: Männlichen on 2 343 metriä korkea vuorenhuippu Bernin Alpeilla, Grindelwaldin kunnassa, Sveitsissä.


title: Männlichen

text: Hieman alempana olevaan Männlichenin keskukseen pääsee Wengenistä Luftseilbahn Wengen-Männlichen (LWM) -vaijerihissillä tai Grindelwaldista Gondelbahn Grindelwald-Männlichen (GM) -gondolihissillä, joka on maailman pisin vaijerihissi. Keskukselta huipulle käveleminen vie noin 15 minuuttia.


title: Mazdaznan

text: Mazdaznan on uskonnollinen yhteisö, joka selittää olevansa zarathustralaisuuden sisäinen uudistusliike. Liikkeen perusti vuonna 1890 Chicagossa saksalaissyntyinen Otoman Zar-Adusht Ha’nish, joka luultavasti oli oikealta nimeltään Otto Hanisch. Hän ilmoitti syntyneensä Teheranissa 19. joulukuuta 1844, ja hän kuoli Los Angelesissa 29. helmikuuta 1936. Uskontotieteellisesti mazdaznan sisältää elementtejä zarathustralaisuudesta, kristinuskosta ja hindulaisuudesta. Ha'nish omaksui 1800-luvun lopulla suositusta teosofiasta Helena Blavatskyn rotuopin, jonka mukaan arjalaiset muodostivat ihmiskunnan pisimmälle edistyneen rodun. Intialaisesta jooga-perinteestä Ha'nish omaksui meditaation ja hengitysharjoitukset. Liike on saanut nimensä mazdaznan zarathustralaisuuden jumalan Ahura Mazdan mukaan.


title: Mazdaznan

text: Mazdaznan-liikkeen kannattajat ovat vegetaristeja. He harjoittavat päivittäin mietiskelyä ja hengitysharjoituksia. Niiden päämääränä ovat ihmisen henkinen ja hengellinen kasvu sekä viime kädessä koko ihmiskunnan henkinen ja rodullinen kehittyminen uudeksi, korkeammaksi roduksi. Toisaalta Ha'nishin rotuopillisiin teorioihin viittaamista vältetään nykyään julkisuudessa, eikä hänen rotuoppiaan käsitteleviä kirjoituksia enää paineta.


title: Mazdaznan

text: Mazdaznan-liikkeellä on nykyään kannattajia ennen muuta Saksassa ja Unkarissa. Myös sen entisessä kotimaassa Yhdysvalloissa sekä Ranskassa on kannattajia. Liikkeen kannattajien määrä liikkunee muutamissa tuhansissa.


title: Mazdaznan

text: Mazdaznan katsoo olevansa maailman uskontojen ja filosofisten koulukuntien taustalla oleva liike. Liikkeen historiatulkinnan mukaan sen perusti Tiibetissä noin 9000 vuotta sitten elänyt prinsessa ja naisprofeetta Ainyahita, jonka opetuksia löytyy kaikista suurista maailmanuskonnoista ja filosofioista. Hänen jälkeensä uskontoa kehitti merkittävästi persialainen filosofi Zarathustra eli Zoroaster, joka lisäsi tietämystä esimerkiksi hygieniasta. Liikkeen käsityksen mukaan suurin osa ihmisistä torjui Ainyahitan ja Zarathustran opit, mutta Himalajan vuorten kätköissä Tiibetin ylängöillä säilyi pieniä ryhmiä, jotka säilyttivät opin ja kehittivät sitä edelleen. Aika ajoin he myös lähettivät maailmaan sanansaattajia ja profeettoja muistuttamaan Ainyahitan opeista.


title: Mazdaznan

text: Jeesuksella Kristuksella on tärkeä osa mazdaznanin historiatulkinnassa. Liikkeen mukaan tosin nimi Jeesus on virheellinen, se käyttää aramealaista nimeä Yehoshua. Yehoshua-lapsen luo saapuneet Itämaan tietäjät olivat tosiasiassa mazdaznanin pappeja, jotka saapuivat Tiibetistä kunnioittamaan lasta, mutta myös opettamaan hänen perheelleen mazdaznanin periaatteita. Yehoshua kasvatettiin näiden periaatteiden mukaisesti, ja hän kehitti niitä edelleen. Erityisesti hänen eettistä opetustaan arvostetaan liikkeessä.


title: Mazdaznan

text: Mazdaznanin käsityksen mukaan liikkeen oppeja vaalittiin edelleen valittujen luona Himalajan vuoristossa, kunnes liikkeen lähettilään päättivät kutsua Otoman Zar-Adusht Ha'nishin opettamaan niitä jälleen julkisesti.


title: Mazdaznan

text: Sana Mazdaznan muodostuu zarathustralaisuuden hyvän jumaluuden nimestä Ahura Mazda ja sanasta Yaznan, ”kaikkein korkeimman palvoja”. Uskonto selittää olevansa muinaisen zarathustralaisuuden uskonnollisen perinteen vaalija ja kehittäjä. Toinen selitys nimelle on, että se on johdettu muinaisavestan eli zendin kielen sanoista ma = hyvä, zda = ajatus ja znan (lyhennen sanasta jasnan) = mestarillinen. Mazdaznan merkitsisi tämän mukaan ”Jumalajatuksen mestaria”.


title: Mazdaznan

text: Mazda on liikkeen opin mukaan ajan ja paikan rajojen ulkopuolella oleva hyvä Jumala. Hänen profeettoinaan esiintyivät Zarathustra ja myöhemmin Mani. Zarathustra puolestaan ammensi uskonnolliset ja eettiset käsityksensä muinaisen Tiibetin uskonnosta, jonka hän tunsi vuosituhansia aikaisemmin Tiibetissä eläneen naispuolisen profeetan Ainyahitan kirjoittamista kivitauluista. Hänet oli valittu jo ennen syntymäänsä jumaluuden ilmoittajaksi, hän ymmärsi sekä luonnon että henkimaailman salaisuudet ja pystyi kommunikoimaan suoraan Jumalan eli Mazdan kanssa. Samainen Ainyahita oli hänen mukaansa arjalaisten suvun kantaäiti.


title: Mazdaznan

text: Näkyvän aineellisen maailman jumala on Jehova, jolla Mazdaznanin mukaan on sekä hyvä että paha puolensa. Tämän mukaan näkyvässä maailmassa on sekä hyvää että pahaa. Jehova loi ensimmäisen ihmisparin, Aadamin ja Eevan noin 1200 vuotta sitten. Heitä pidetään koko ihmiskunnan kantaisinä. Jehovan profeettoina toimivat Mooses ja Muhammed.


title: Mazdaznan

text: Mazdaznan opettaa myös, että Zarathustan profetioiden mukaan maailmaan oli hänen jälkeensä syntyvä kolme lunastajaa, jotka kaikki tulisivat syntymään neitsyestä. Nämä olivat Krishna, Buddha ja Yehoshua, jota virheellisesti kutsutaan Jeesukseksi Kristukseksi. Jälkimaailma kuitenkin väärensi heidän opetuksensa. Mazdaznan syyttää erityisesti Paavalia Yehoshuan opetusten väärentämisestä.


title: Mazdaznan

text: Mazdaznanin kannattajien mukaan kyseessä ei ole oppi tai uskonto, vaan elämäntapa. Sen tarkoituksena on saavuttaa täydellisyys itsehillinnän, mietiskelyn ja askeesin kautta. Liikkeen opetuksessa on keskeinen ajatus "itsetuntemuksesta" tai ”itsediagnostiikasta”, joka Hanishin mukaan on tie henkiseen ja hengelliseen täydellisyyteen. Ihminen tulee meditaation kautta tietoiseksi siitä, että hänessä on sekä henkinen että aineellinen puoli, että hän on samaan aikaan sekä jumalallinen että inhimillinen. Tämä tietoisuus auttaa ihmistä vapautumaan sekä ruumiin rajoituksista että henkisestä vajavuudesta, kuten negatiivisista tunteista.


title: Mazdaznan

text: Vaikka kyseessä on pohjimmiltaan henkinen vapautuminen, on ruumiillisuudella tärkeä osuus prosessissa. Hanishin mukaan nimittäin henkinen vapautuminen edellyttää ruumiin tasapainoa. Ruumiissa tärkeitä ovat ennen muuta sydän, joka on henkisen elämän keskus ja jossa on jumalisuuden kipinä, sekä keuhkot, joiden kautta pidetään yllä ruumiillista elämää. Myös sisäelimet ovat tärkeitä, koska niiden kautta ihmisen nauttima aineellinen ravinto muuttuu hengen ylläpitäjäksi.


title: Mazdaznan

text: Mazdaznanin mukaan ihminen voi vapautua ruumistaan rasittavista voimista oikean hengitystekniikan, oikean ravinnon, eugeniikan ja luonnonmukaisen lääkinnän kautta.


title: Mazdaznan

text: Hanish korosti teoksissaan oikean hengittämistekniikan tärkeyttä. Se on hänen mukaansa tie sekä ruumiillisen heikkouden ja sairauksien voittamiseen että henkiseen avartumiseen ja valaistumiseen. Hengitysharjoituksensa Hanish omaksui ennen muuta hindulaisesta jooga-perinteestä, josta hän otti myös hengitystekniikkaan liitetyn meditaation ja tantrat. Hänen mukaansa Mazdaznanin kannattajien tulee harjoitella oikeaa sisään- ja uloshengittämistä päivittäin, ja toistaa harjoitusten yhteydessä tiettyjä rukouksia ja mantroja. Hanishin mukaan oikean hengitystekniikan opettelu kuului myös Yehoshuan eli Jeesuksen alkuperäisiin opetuksiin, vaikka kristinusko olikin myöhemmin hylännyt sen. Esimerkiksi Isä meidän -rukous liittyy hänen mukaansa hengitysharjoituksiin, se tulee toistaa yhden uloshengityksen aikana. Myös varhaiskirkollinen virsilaulu on Hanishin mukaan muistumaa hengitysharjoituksista.


title: Mazdaznan

text: Hanishin ravinto-opin mukaan oikea ravinto on ihmisen ruumiillisen ja henkisen hyvinvoinnin ehto. Oikea ja terveellinen ravinto johtaa ruumiilliseen hyvinvointiin, ylensyönti ja virheelliset ruokailutottumukset taas ruumiillisiin sairauksiin ja uupumukseen. Toisaalta väärän ravinnon sanotaan johtavan myös ylimielisyyteen, luokkien epätasa-arvoon, vallanhimoon ja kulttuurin rappioon.


title: Mazdaznan

text: Mazdaznan-ravinnon perusta on täysjyvävilja. Leivonnassa ei käytetä hiivaa, koska se johtaa liikkeen käsityksen mukaan ruumiissa tapahtuvaan käymiseen. Tuoreita hedelmiä ja vihanneksia suositaan. Vihanneksina pidetään kasveja, joiden kylvämisen ja sadonkorjuun välillä on enintään 14 kuukautta. Kasvit, joiden kasvaminen kestää tätä kauemmin, ovat "pienhedelmiä", eräänlaisia hedelmien ja vihannesten välimuotoja. Kasviksia ei Mazdaznanin ravinto-opin mukaan tule keittää, vaan höyryttää tai paistaa. Toisaalta puhdas raakaravinto tuomitaan, koska tulen käyttäminen ja ruoan kypsentäminen erottaa ihmisen eläimestä.


title: Mazdaznan

text: Mazdaznanilaiset ovat vegetaristeja. Lihan syöminen on kielletty, koska eläinten tappaminen on Mazdaznanin mukaan epäeettistä. Sen sijaan täydellistä veganismia ei edellytetä, vaan sellaisten eläinkunnan tuotteiden käyttäminen on sallittua, jotka eivät edellytä eläimen surmaamista. Näin ollen mazdaznanilaiset syövät esimerkiksi maitoa ja kananmunia. Sitä vastoin juuston syömistä ei suositella, koska käymisteitse valmistettu juusto johtaa liikkeen mukaan ruumiin käymistilaan ja pilaantumiseen. Ravinnon tulisi liikkeen opin mukaan koostua kahdelta kolmasosaltaan kasviksista ja yhdeltä kolmasosaltaan tärkkelyksestä, rasvasta ja valkuaisaineista. Aterioiden ravintokoostumus on Mazdaznanissa hyvin tärkeä. Liikkeen julkaisuista huomattava osa onkin keittokirjoja, joissa opetetaan, paitsi reseptejä, myös oikeita aterioiden koostumuksia. Näihin vaikuttavat ruoka-aineiden ravintoarvon lisäksi myös esimerkiksi vuodenaika ja syöjän temperamentti.


title: Mazdaznan

text: Mazdaznan suosittelee juomaksi ennen muuta tislattua vettä, jota ei kuitenkaan tule juoda aterioiden yhteydessä. Olut, viini, kahvi ja tee hyväksytään kohtuudella nautittuina.


title: Mazdaznan

text: Hanishin alkuperäiseen opetukseen kuului 1800-luvulla suosituksi tullut rotuoppi. Hän yhdisti biologiassa tuolloin laajalti hyväksytyn ajatuksen ihmisrotujen epätasa-arvosta ihmiskunnan uskonnolliseen ja eettiseen kehittymiseen. Hänen mukaansa ihmiskunta jakautui eri rotuihin, joiden uskonnolliset käsitykset ja etiikka olivat eri tasoilla. Ihmisrodut olivat Hanishin mukaan alemmasta ylempään mustat, ruskeat, oliivinväriset (rotu, joka Hanishin mukaan tuhoutui Atlantiksen tuhossa), punaharmaat (intialaiset ja intiaanit), keltaiset ja valkoiset eli arjalaiset. Ihmisroduista korkeimpaan, arjalaiseen rotuun Hanish laski mukaan myös seemiläiset eli juutalaiset ja arabit, samoin kuin romanit ja suomalais-ugrilaiset. Hänen mukaansa ihmiskunnan tuli kehittyä arjalaisen rodun rakentamaksi kansainliitoksi ja tuhatvuotiseksi rauhan valtakunnaksi, josta alempirotuiset piti sulkea pois. Toisin kuin tuon ajan rotuajatuksiin yleensä, Hanishin rotuoppiin ei liittynyt imperialistisia piirteitä, vaan se oli pohjimmiltaan pasifistinen.


title: Mazdaznan

text: Hanishin mukaan rotujen välinen sekoittuminen toi mukanaan biologisia, henkisiä ja hengellisiä ongelmia. Tämän vuoksi rotuperimän yhteensopivuus oli hyvin tärkeää puolisoa valittaessa. Hanish suosi eugeniikkaa eli rodunjalostusta, joka tosin metodeiltaan erosi selvästi tuon ajan yleisistä ajatuksista. Hanish esimerkiksi suositteli sikiön kasvattamista jo ennen syntymää, jotta rodulle tyypilliset ominaisuudet korostuisivat syntyvässä lapsessa. Äiti voi kasvattaa syntymätöntä lastaan esimerkiksi meditaation tai hengitysharjoitusten avulla.


title: Mazdaznan

text: Hanishin opetuksen mukaan ihmiskunnalla oli myös mahdollisuus kehittyä vielä arjalaistakin rotua korkeammaksi "eteeriseksi" roduksi. Tämä merkitsisi ihmiskunnan saavuttaneen niin korkean henkisen ja hengellisen tason, että materian kahleet eivät enää sitoisi sitä. Tämän merkiksi ihmisten ruumis muuttuisi läpikuultavaksi ja lopulta näkymättömäksi ja aineettomaksi. Tällöin ajan ja paikan lait eivät enää rajoittaisi ihmiskuntaa.


title: Mazdaznan

text: Nykyään Mazdaznan ei enää viittaa Hanishin rotuopillisiin teorioihin, eikä hänen rotuoppia käsitteleviä teoksiaan enää julkaista. Toisaalta liike ei ole suoraan myöskään tuominnut Hanishin ajatuksia, ja sen päämääränä on edelleenkin ihmiskunnan ruumiillinen kehittyminen kohti henkisyyttä.


title: Mazdaznan

text: Mazdaznan vastustaa pitkälti koululääketiedettä ja kehottaa sen sijaan turvautumaan luonnonlääkintään ja erilaisiin vaihtoehtoisiin terapioihin. Toisaalta liikkeen mukaan jo sen hengitysharjoitusten soveltaminen sekä oikea ravintoa suojaavat sairaudelta sekä parantavat jo olemassaolevia sairauksia.


title: Psykologinen manipulointi

text: Manipulointia voi tapahtua kaikissa tilanteessa, jossa ihmiset puhuvat keskenään. Manipulaatio on suurelta osin vastapuolen ennalta-arvattavien reaktioiden käyttämistä manipuloijan hyödyksi. Manipuloinnin kohteeksi joutuneesta tuntuu siltä, että hän joutuu tekemään jotain vastoin tahtoaan tai omia etujaan toisen ihmisen hyväksi.


title: Psykologinen manipulointi

text: Andreas Edmüller ja Thomas Wilhelm kirjoittavat teoksessaan "Manipulointitekniikat" (1999), että tehoton keino vastata manipulointiin on vaistonvarainen reagointi, kuten alistuminen tai pakeneminen tilanteesta. Manipuloinnin torjuminen jakautuu heidän mukaansa kolmeen vaiheeseen: manipulointitekniikan tunnistaminen ja torjuminen (suojautuminen), manipuloinnin tavoitteen tunnistaminen sekä vastatoimien toteuttaminen. Vastatoimien tarkoituksena on valvoa omia etujaan rehellisin keinoin. Manipulointi pyritään poistamaan keskustelusta rakentamalla mahdollisuuksia toimia yhteistyössä keskustelun aikana. Maltillisuus ja asiallisuus heikentää manipuloinnin tehoa. Manipulointia sisältävässä keskustelutilanteessa on keskityttävä omien tavoitteiden eteenpäinviemiseen ja manipuloivan henkilön toimintatapojen havainnointiin.


title: Psykologinen manipulointi

text: "Poissulkemisstrategiassa" manipuloijalla ei ole varsinaista henkilökohtaista tavoitetta, ja hän keskustelee vain estääkseen muita saavuttamasta tavoitteitaan. Passiivisen poissulkemisen keinoja ovat muun muassa tietojen pimittäminen, selvityksistä kieltäytyminen ja väistäminen. Kysymykset voidaan jättää vastaamatta, ollaan haluttomia ymmärtämään ja pidetään kiinni omasta kannasta. Aktiivisen poissulkemisen keinoja ovat muun muassa harhaan johtaminen, merkityksetön monisanaisuus ja paisutteleminen. Keskustelukumppanin huomio voidaan kiinnittää vääriin asioihin, asiat voidaan ”ymmärtää” tahallisesti väärin tai keskustelussa voidaan esittää näennäisiä perusteluja. Puheenaihe voidaan ”vaihtaa” sopivammaksi.


title: Psykologinen manipulointi

text: Manipuloivan poissulkemisen käsittely tapahtuu edeten vaiheittain neuvottelevasta keskustelusta johtamisvaltuuksia sisältäviin keskusteluihin. Manipuloija pyritään saamaan kertomaan näkökannoistaan, häntä rohkaistaan yhteistyöhön, tämän jälkeen manipulointi otetaan esille keskustelussa, ja mikäli tämäkään ei riitä, viimeisenä vaiheena on rehellinen ja perusteltu vallankäyttö.


title: Psykologinen manipulointi

text: "Läpiviemisstrategiassa" manipuloijan tavoitteena on saavuttaa henkilökohtaiset tavoitteet. Vakuuttamaan pyrkiviä tekniikoita ovat muun muassa omalla arvovallalla pelottelu, imarteleminen ja tunnetason hyväksikäyttö. Keskustelussa voidaan luoda epävarmuutta oman ratkaisun edullisuuden keinotekoiseksi perustaksi. Perusteina voidaan käyttää sepitettyjä perusteita. Vakuuttamaan pyrkimättömiä menetelmiä ovat uhkailun, valehtelun ja painostuksen lisäksi muun muassa aikapaineiden luominen, ehdottoman vaihtoehdon esittäminen ja tietojen valikoiva jakelu. Vastaneuvottelijan tunteita voidaan pyrkiä horjuttamaan, häneen voidaan kohdistaa henkilökohtaisia hyökkäyksiä tai hänessä pyritään herättämään huonoa omaatuntoa. Vastaneuvottelijan kanta voidaan leimata neuvottelukelvottomaksi tai keskustelua voidaan johdatella suostumalla näennäisiin myönnytyksiin tunnetasolla.


title: Psykologinen manipulointi

text: "Keskustelun aikana tapahtuvan sabotoinnin" tarkoituksena on saada keskustelu loppumaan muun kuin manipuloijan aloitteesta. Keinoja tähän ovat muun muassa valehtelu ja vihjailu ja liioitellut tunteenpurkaukset. Käyttäytyminen voidaan pitää yhteistyöhaluttomana ja asiat voidaan ”ymmärtää” tahallisesti väärin. Voidaan provosoida keskustelun lopettamista tai vastapuolen loukkaantumista. Muita keinoja ovat keskustelun liian nopea läpivienti ja päättäminen, aikapaineiden luominen, ehdottoman vaihtoehdon esittäminen ja tietojen valikoiva jakelu. Vastaneuvottelijan kanta voidaan leimata neuvottelukelvottomaksi ja hänessä pyritään herättämään huonoa omaatuntoa. Voidaan kieltäytyä vastaamasta kysymyksiin, antamasta selityksiä ja pimittää asiaan liittyviä tietoja sekä tekemättä myönnytyksiä omaan kantaan.


title: Psykologinen manipulointi

text: "Keskustelun jälkeen tapahtuvan sabotoinnin" tarkoituksena on tuhota tai mitätöidä keskustelussa aikaansaadut tulokset. Keinoja tähän ovat muun muassa sopimusten rikkominen tai uudelleentulkinta, esteiden luominen tai henkilösuhteiden manipulointi.


title: Psykologinen manipulointi

text: Harhaanjohtavien perusteiden käsittely alkaa niiden tunnistamisesta. Tämän jälkeen niihin vastataan rehellisellä vastatoimenpiteellä. Manipuloijalle voidaan esimerkiksi kertoa, että hänen tekniikkansa on tunnistettu, esitetyistä perusteista voidaan tehdä kriittisiä kysymyksiä tai voidaan vaatia totta olevia perusteluja. Erilaisia harhaanjohtavia perusteita voivat olla esimerkiksi:


title: Alexandra Krosney

text: Alexandra Benjamin Krosney (s. 28. tammikuuta 1988, Los Angeles) on yhdysvaltalainen näyttelijä. Hän on näytellyt monissa yhdysvaltalaisissa televisiosarjoissa vierailevissa rooleissa, viimeisimpänä nuorena Eloise Hawkingina televisiosarjassa "Lost".


title: Grafiikanpaja Himmelblau

text: Grafiikanpaja Himmelblau on Tampereen Finlaysonin tehdaskiinteistössä toimiva taidegrafiikan vedostuspaja, joka on erikoistunut metalligrafiikan tekemiseen.


title: Grafiikanpaja Himmelblau

text: Paja perustettiin vuonna 1989. Se kustantaa taidegrafiikkaa yhteistyössä taiteilijoiden ja gallerioiden kanssa. Siellä vedostetaan, esitellään ja myydään taiteilijoiden tuotantoa. Himmelblau järjestää myös näyttelyitä eri puolille Suomea. Paja on tehnyt yhteistyötä yli 60 suomalaisen ja pohjoismaisen taiteilijan kanssa.


title: Grafiikanpaja Himmelblau

text:
Himmelblau teki aikoinaan yhteistyötä taidekeskus Retretin kanssa. Retretin päädyttyä konkurssiin vuonna 2012 Himmelblaun piti keksiä uusi näyttelyareena. Tähän tarkoitukseen se lanseerasi vuonna 2015 Finlayson Art Arean, joka on vuosittainen kesä-elokuussa järjestettävä kuvataidetapahtuma.
Himmelblaun Koskigalleriassa järjestetään vaihtuvia näyttelyitä, ja siellä on esillä myös myyntikokoelma.


title: Galleria Harmaja

text: Galleria Harmaja on taidegalleria, joka toimii Vanhan Villatehtaan entisissä tiloissa Oulun Pikisaaressa.


title: Galleria Harmaja

text: Galleria sijaitsi aikaisemin Oulun keskustassa, mutta lopetti toimintaansa Torikadulla keväällä 2015. Pikisaaressa galleria aloitti lokakuussa 2016.


title: Galleria Harmaja

text: Galleria on keskittynyt esittelemään suomalaista nykytaidetta.


title: Val McDermid

text: Val McDermid (s. 1955) on skotlantilainen rikoskirjailija. McDermid on kirjoittanut useita romaaneja ja romaanisarjoja, kuten Lidsay Gordon -sarjan, Kate Brannigan -sarjan ja Tony Hill/Carol Jordan -sarjan. Näistä viimeksi mainittu on muokattu "Murha mielessä" -televisiosarjaksi.


title: Val McDermid

text: Val McDermid kasvoi Skotlannin itärannikolla sijaitsevassa Kirkcaldyn pikkukaupungissa. Peruskoulutuksen jälkeen hän jatkoi opintojaan Oxfordin yliopiston St Hilda's Collegessa pääaineenaan englannin kieli. McDermid oli tällöin 17-vuotias ja näin yksi nuorimmista ensimmäisen vuoden opiskelijoista laitoksen historiassa sekä ensimmäinen opiskelija skotlantilaisesta valtion koulusta. McDermid valmistui Oxfordista vuonna 1975.


title: Val McDermid

text: McDermid halusi kirjailijaksi lapsesta asti, kun hän ensimmäisen kerran tajusi oikeiden ihmisten kirjoittaneen kaikki hänen kirjastossa näkemänsä kirjat. Hänen ympäristönsä kuitenkin painotti, ettei kirjailija elä pelkällä kirjoittamisella, vaan että hänellä tulisi olla oikea ammatti. McDermid ryhtyi toimittajaksi, sillä hän oli varma että tavallinen yhdeksästä-viiteen-työ ei olisi sopinut hänelle. Seuraavina vuosina hän työskenteli useiden lehtien toimituksissa.


title: Val McDermid

text: Ensimmäisen romaaninsa McDermid päätti 21-vuotiaana. Hänen omien sanojensa mukaan parasta mitä romaanista voi sanoa on se, että hän sai sen valmiiksi. Kaikki Lontoon kustantajat kieltäytyivät sen julkaisemisesta. Eräs McDermidin näyttelijäystävä totesi romaanin sopivan näytelmäksi sen hetkiselle kaudelleen ja 23-vuotiaana McDermid olikin näytelmäkirjoittaja. McDermidin agentti antoi tälle kuitenkin potkut ja McDermid vaihtoi näytelmät rikoskirjallisuuteen. Pontena tälle toimi sekä McDermidin kiinnostus kyseiseen kirjallisuudenlajiin lukijana että hänen huomionsa yhdysvaltalaisten naisdekkaristien kasvavasta määrästä. McDermid päätti kokeilla samaa kaavaa Iso-Britannia kulttuuritaustanaan. McDermidin ensimmäinen dekkari, "Report for Murder", julkaistiin vuonna 1987 ja McDermidin kirjallinen ura jatkuu edelleen. Lapsuuden kommenteista huolimatta McDermid elää kirjoittamisellaan ja hän lopettikin päivätyönsä kokonaan 1991. Nykyään McDermid kirjoittaa varsinaisen romaanikirjoittamisensa ohella satunnaisia dekkariarvosteluja useaankin lehteen sekä esiintyy säännöllisesti kahdella BBC:n radiokanavalla.


title: Val McDermid

text: McDermid on julkisesti lesbo ja hänellä on ex-vaimonsa kanssa yhden lapsen yhteishuoltajuus. Lisäksi McDermidin kotitalouteen kuuluu kolme kissaa.


title: Val McDermid

text:
Kate Brannigan -sarja
Hill/Jordan -sarja


title: Val McDermid

text:
Lindsay Gordon -sarja
Kate Brannigan -sarja
Hill/Jordan -sarja
Itsenäiset teokset


title: John Beal

text: John Beal (synt. James Alexander Bliedung 13. elokuuta 1909 Joplin, Missouri – 25. huhtikuuta 1997 Santa Cruz, Kalifornia) oli yhdysvaltalainen näyttelijä.


title: John Beal

text: Beal aloitti uransa näyttelijänä opiskeluaikanaan Pennsylvanian yliopistossa. Broadwaylla hän esiintyi ensimmäisen kerran vuonna 1930 näytelmässä "That's Gratitude", ja ensimmäisen merkittävä rooli hänellä oli kaksi vuotta myöhemmin näytelmässä "Wild Waves". Bealin seuraava Broadway näytelmä oli 1932 esitetty "Another Language", jonka seuraavana vuonna kuvatussa Metro-Goldwyn-Mayerin tuottamassa elokuvaversiossa hän myös esiintyi. Muita Bealin elokuvia ovat muun muassa 1933 kuvattu "The Little Minister", jossa hänen vastanäyttelijänään oli Katharine Hepburn, "M'Liss" (1936), "So Dear To My Heart" (1949) ja "That Night!" (1959). Toisen maailmansodan aikana Beal ohjasi ja toimi kertojana Yhdysvaltain armeijan ilmavoimien tiedotusfilmeissä.


title: John Beal

text: Broadwayllä Beal esiintyi koko uransa ajan. Hänen viimeiseksi näytelmäkseen jäi vuonna 1993 esitetty "Three Men on a Horse".


title: Jean Seberg

text: Jean Dorothy Seberg (13. marraskuuta 1938 Marshalltown, Iowa – 30. elokuuta 1979 Pariisi, Ranska) oli yhdysvaltalainen näyttelijä. Hän näytteli urallaan 34 amerikkalaisessa ja eurooppalaisessa elokuvassa.


title: Jean Seberg

text: Sebergin ”löysi” Otto Preminger, joka ohjasi kaksi hänen ensimmäistä elokuvaansa: "Pyhä Johanna" (1957) ja "Tervetuloa ikävä" (1958).


title: Jean Seberg

text: Pari vuotta myöhemmin valmistui luultavasti Sebergin kuuluisin elokuva, kun hän näytteli naispääosan Jean-Luc Godardin ohjaamassa elokuvassa "Viimeiseen hengenvetoon" (1960). Siitä tuli yksi aikansa merkittävimmistä ranskalaisista elokuvista, ja se aloitti myös Sebergin uran ranskankielisissä elokuvissa.


title: Jean Seberg

text: Sebergin ainoa elokuvamusikaali oli "Kultarynnäkön iloiset päivät" (1969), jossa hänen laulunsa kuitenkin dubattiin. Seuraavana vuonna hän näytteli katastrofielokuvassa "Kiitorata" (1970). Uran loppupuolen tunnetuimpia elokuvia oli "Attentaatti" (1972).


title: Jean Seberg

text: Sebergillä oli myös osa elokuvassa "Laskuvarjolegioona iskee" (1980), mutta koska hän kuoli ennen elokuvan valmistumista, hänen näyttelemänsä kohtaukset jouduttiin jättämään pois elokuvasta.


title: Jean Seberg

text: Jean Seberg syntyi Iowassa amerikanruotsalaiseen perheeseen. Uskonnoltaan hän oli luterilainen. Seberg opiskeli ennen näyttelijänuraansa University of Iowassa.


title: Jean Seberg

text:
Jean Seberg tuli 1960-luvulla tunnetuksi mustien kansalaisoikeusliikkeiden kuten National Association for the Advancement of Colored Peoplen ja Mustien pantterien tukijana. Vaikka hänen ei tiedetä osallistuneen mihinkään laittomaan, FBI:n johtaja J. Edgar Hoover piti häntä uhkana Yhdysvaltain turvallisuudelle (ks. Cointelpro).
Sebergin avioliitoista kaksi ensimmäistä päättyi avioeroon ja kolmas kesti hänen kuolemaansa asti. Seberg tosin yritti avioitua vuonna 1979 vielä neljännen kerran erään algerialaisen ”rattopojan” kanssa, mutta liitosta ei tullut pätevää, koska Sebergin edellinen avioliitto oli vielä voimassa.


title: Jean Seberg

text: Hänelle syntyi kaksi lasta, joista nuorempi kuoli vuonna 1970 vain kaksi päivää syntymänsä jälkeen ilmeisesti komplikaatioihin, jotka johtuivat Sebergin raskautensa aikana unilääkkeillä tekemästä itsemurhayrityksestä. FBI oli saanut tiedon raskaudesta salakuuntelemalla Sebergin puhelinta. Nolatakseen Sebergin julkisesti FBI levitti raskauden aikana lehdistöön tarinan, että vauvan isä ei ole Sebergin aviomies vaan Mustien pantterien johtoon kuuluva Raymond Hewitt.


title: Jean Seberg

text: Seberg kärsi elämänsä aikana vakavista mielenterveysongelmista, muiden muassa syvästä masennuksesta. Elokuussa 1979 hän katosi ja 11 päivää myöhemmin hänet löydettiin kuolleena autonsa takapenkiltä. Hänen veressään todettiin olleen tappava määrä alkoholia ja barbituraatteja. Hänen kädestään löytyi itsemurhaviesti, jossa luki: ”Forgive me. I can no longer live with my nerves.” Viralliseksi kuolinsyyksi kirjattiin itsemurha. Hän oli kuollessaan vasta 40-vuotias. Hänen viimeinen leposijansa on Montparnassen hautausmaalla. Myös Sebergin toinen aviomies Romain Gary teki itsemurhan seuraavana vuonna. Heille oli vuonna 1963 syntynyt poika Alexandre Diego Gary.


title: HMS Duke of York (17)

text: HMS Duke of York (viirinumero 17) oli Britannian Kuninkaallisen laivaston King George V-luokan taistelulaiva. Se laskettiin vesille 28. helmikuuta 1940. Alun perin aluksen nimeksi piti tulla "HMS Anson", mutta aluksen nimi vaihdettiin "HMS Duke of Yorkiksi" helmikuussa 1940.


title: HMS Duke of York (17)

text: "HMS Duke of Yorkissa" oli palvelukseen astuessaan kuusi 2-paunaista Mk VI -ilmatorjuntatykkiäja kuusi 20 millimetrin Boforsin ilmatorjuntatykkiä. Boforsit oli sijoitettu kaksi puolikannelle, kaksi taaemman komentotornin sivuille ja kaksi alemmas komentokannelle. Alukseen oli asennettu tyyppien 281, 282, 284 ja 285 tutkat.


title: HMS Duke of York (17)

text: Vielä koeajojen aikana marraskuussa 1941 alukseen lisättiin tyypin 274 tutka.


title: HMS Duke of York (17)

text: "HMS Duke of York" korvasi sisaraluksensa "HMS Prince of Walesin" Kotilaivastossa Scapa Flowssa ja alus kuljetti käyttöönottoristeilyllään joulukuussa 1941 pääministeri Winston Churchillin tapaamaan Yhdysvaltain presidenttiä Franklin D. Rooseveltia Annapolisiin Yhdysvaltoihin. Alus saapui Annapolisiin 22. joulukuuta, mistä alus siirtyi Bermudan vesille koulutukseen. Koulutusjakson jälkeen alus palasi Scapa Flowhun 30. tammikuuta 1942.


title: HMS Duke of York (17)

text: Scapa Flowhun palaamisen jälkeen alukseen lisättiin yksi 20 millimetrin ilmatorjuntatykki keulaan. Tykin sijoittelu osoittautui epäonnistuneeksi ja se poistettiin kolmisen kuukautta myöhemmin.


title: HMS Duke of York (17)

text:
"HMS Duke of York" liitettiin osaksi Kotilaivastoa ja sen tehtävänä oli toimia saattueiden suojana. Alus oli ensimmäistä kertaa taistelutehtävässä Neuvostoliittoon 2.-9. maaliskuuta 1942 matkaavan PQ12 saattueen kaukosuojauksena, jolloin tarkoituksena oli myös pyrkimys tuhota tai vähintään vaurioittaa Norjan vuonoihin piilotettua saksalaista taistelulaivaa "Tirpitziä". "Tirpitz" olikin lähtenyt saattueineen merelle 6. joulukuuta, mutta alukset eivät kohdanneet toisiaan. "HMS Duke of York" toimi 20.-28. maaliskuuta saattueen PQ13 ja 8. huhtikuuta matkaan lähteneen saattueen PQ14 kaukosuojausosastossa.
"HMS Duke of Yorkin" ilmatorjunta-aseistusta lisättiin kahdeksalla 20 millimetrin ilmatorjuntatykillä huhtikuussa 1942. Tykeistä asennettiin viisi etukannelle ja kolme puolikannelle.


title: HMS Duke of York (17)

text: Saattueessa PQ15 "HMS Duke of York" korvasi hävittäjä "HMS Punjabiin" törmätessään vaurioituneen sisaraluksensa "HMS King George V:n". Kesäkuussa alus oli suojaamassa epäonnista saattuetta PQ17 ja syyskuussa PQ18:aa.


title: HMS Duke of York (17)

text: "HMS Duke of York" siirrettiin Gibraltarille osaksi Force H:n lippulaivaksi lokakuussa 1942. Force H:n lippulaivana alus osallistui Pohjois-Afrikan maihinnousuihin. "HMS Nelson" vapautti "HMS Duke of Yorkin" lippulaivan tehtävistä 15. marraskuuta, minkä jälkeen alus palasi Englantiin saapuen Scapa Flowhun 26. marraskuuta.


title: HMS Duke of York (17)

text: Pian Scapa Flowhun palaamisen jälkeen "HMS Duke of York" siirrettiin telakalle Rosythiin joulukuussa ja palasi palvelukseen Kotilaivastoon maaliskuussa 1943. Alus otti lippulaivan tehtävät vastaan 8. toukokuuta. Telakalla alukseen lisättiin 24 20 millimetrin ilmatorjuntatykkiä.


title: HMS Duke of York (17)

text:
"HMS Duke of York" suojasi lokakuussa Yhdysvaltain laivaston tukialusta "USS Rangeria", sen tehdessä rynnäkön Bodöhön sijoitettuja saksalaisia aluksia vastaan.
"HMS Duke of Yorkin" ollessa suojaamassa vuoden lopulla saattuetta JW55A/JW55B Saksan laivaston taisteluristeilijä "Scharnhorst" saapui viiden hävittäjän tukemana tuhoamaan saattuetta. Alusten välisessä taistelussa 26. joulukuuta "HMS Duke of York" osui "Scharnhorstin" konehuoneeseen, mikä aiheutti saksalaisaluksen vetäytymisen taistelusta. Tämä osuma aiheutti välillisesti "Scharnhorstin" tuhon. Kaikkiaan "HMS Duke of York" ampui 446 14 tuuman kranaattia ja 686 5,25 tuuman kranaattia kolmen tunnin aikana. Taistelun jälkeen suojaava osasto jatkoi matkaansa Kuolan niemimaalle ja palasi sitten Scapa Flowhun 1. tammikuuta 1944.


title: HMS Duke of York (17)

text: Maaliskuussa "HMS Duke of York" oli saattueen JW58/RA58 kaukosuojana ja 9.-28. heinäkuuta suojaamassa tukialusrynnäköitä "Tirpitziä" vastaan ja osana vastaavia hyökkäyksiä 22., 24. ja 29. elokuuta. Kesäkuun aikana aluksen kahdeksan 20 millimetrin ilmatorjuntatykeistä poistettiin sillalta ja korvattiin kahdella sähkötoimisella kaksiputkisella 20 millimetrin Mk V ilmatorjuntatykillä.


title: HMS Duke of York (17)

text: "HMS Duke of Yorkille" suoritettiin modernisointi telakalla Liverpoolissa syyskuusta 1944 maaliskuuhun 1945, minä aikana aluksen ilmatorjunta-aseistusta lisättiin merkittävästi. Aluksen ilmatorjunta-aseistus koostui huollon jälkeen seuraavista aseista:


title: HMS Duke of York (17)

text: Lisäksi huollon aikana poistettiin lentokoneiden tarvitsemat rakenteet ja tutka tyyppiä 274 lisättiin.


title: HMS Duke of York (17)

text: Telakalta poistumisen jälkeen alus liitettiin osaksi Brittien Tyynenvaltameren laivastoa. "HMS Duke of York" saapui Sydneyyn heinäkuussa 1945, jossa alus määrättiin laivaston lippulaivaksi. "HMS Duke of York" ei lippulaivana osallistunut varsinaisiin sotatoimiin Tyynellä valtamerellä, mutta oli Brittien Tyynenmeren laivaston lippulaivana Britannian laivaston edustaja Japanin antautuessa, minkä jälkeen alus osallistui miehitystehtäviin.


title: HMS Duke of York (17)

text: "HMS Duke of York" vapautti sisaraluksensa "HMS Ansonin" Hongkongista joulukuussa. Alus itse lähti kotimatkalle 6. kesäkuuta 1946 ja saapui 11. heinäkuuta. "HMS Duke of York" siirrettiin telakalle Devonportiin. Telakalla poistettiin kaikki yksiputkiset 20 millimetrin ilmatorjunta-aseet.


title: HMS Duke of York (17)

text:
"HMS Duke of York" palasi palvelukseen Kotilaivaston lippulaivaksi marraskuussa. Huhtikuussa 1949 "HMS Implacable" otti vastaan lippulaivan tehtävät ja "HMS Duke of York" siirrettiin reserviin. Ennen reserviin siirtymistä alukselle suoritettiin huoltotöitä huhtikuusta heinäkuuhun. Huollon jälkeen alus oli reservin lippulaiva, mistä tehtävästä sen vapautti risteilijä "HMS Dido" 2. syyskuuta 1951. "HMS Duke of York" lähti Cammell Lairdin telakalle huoltoon, jossa se oli syyskuusta marraskuuhun. Aluksesta poistettiin kaikki kaksiputkiset 20 millimetrin ilmatorjuntatykit sekä kaksi neliputkista 40 millimetrin ilmatorjuntatykkiä ja lisättiin kuusi yksiputkista 40 millimetrin ilmatorjuntatykkiä. Huollon jälkeen 6. marraskuuta alus hinattiin Birkenheadista Clydeen ja ankkuroitiin sinne.
"HMS Duke of York" kirjattiin poistolistalle 30. huhtikuuta 1957 ja myytiin Shipbreaking Industriesille Faslaneen romutettavaksi 18. helmikuuta 1958.


title: Nichole Heiress

text: Nichole Heiress (s. 31. joulukuuta 1987 Vermilion, Ohio) on yhdysvaltalainen pornonäyttelijä. Hän aloitti uransa vuonna 2007 esiintyen aluksi eri internet-sivustoilla ennen siirtymistään elokuvien pariin.


title: Lion-luokka (taistelulaiva)

text: Lion-luokka oli Britannian Kuninkaalliselle laivastolle juuri ennen toista maailmansotaa suunniteltu taistelulaivaluokka, joka ei koskaan toteutunut.


title: Lion-luokka (taistelulaiva)

text: Aluksen suunnittelu perustui Lontoon laivastosopimuksen lisälausekkeeseen, joka salli 45 000 tonnin aluksen aseistamisen 16 tuuman tykeillä. Tämä oli paljon lähempänä Kuninkaallisen laivaston toiveita kuin King George V -luokan alukset. Alusten suunnitteluun vaikutti myös Japanin, Neuvostoliiton ja Saksan suunnitelmat tai jo toteutumassa olevat hankinnat 60 000 tonnia tai yli olevista aluksista.


title: Lion-luokka (taistelulaiva)

text: Aluksen rungon suunnittelu perustui pitkälti King George V -luokkaan ja 16 tuuman pääaseet sijoitettiin vastaavasti eli Nelson-luokasta poiketen sekä eteen että taakse. Pääaseet oli myös suunniteltu käyttämään entistä raskaampia kranaatteja. Aluksen panssarointi oli merkittävästi vahvempi kuin edeltäneissä taistelulaivoissa.


title: Lion-luokka (taistelulaiva)

text: Luokkaan kuuluvista aluksista ainoastaan kahden aluksen köli laskettiin vuonna 1939 ("HMS Lion" ja "HMS Temeraire") ja niidenkin rakentaminen keskeytettiin. Kaksi muuta luokkaan suunniteltua alusta "HMS Conqueror" ja "HMS Thunderer" tilattiin, mutta rakentamista ei koskaan aloitettu.


title: Torppi

text: Torppi on Tornion kaupunginosa. Karkeasti ottaen se rajoittuu pohjoisessa Kivirannan kaupunginosaan, idässä Raumontiehen, etelässä Valtatie 29:ään ja lännessä Tornionjokeen.


title: Torppi

text: Alueella on pääasiassa pienteollisuutta, muita pienehköjä yrityksiä ja muutama iso kauppa (muun muassa Prisma). Myös Tornion rautatieasema ja henkilöliikenteelle tarkoitettu Itäinen seisake sijaitsevat Torpissa. Normaalia asutusta on varsin vähän, ja se on keskittynyt lähinnä alueen lounaisosaan.


title: Torppi

text: Jatkosodan aikana alueella sijaitsi ”Pikku-Berliini”, saksalaisten varastoalue.


title: Haahka (saari)

text: Haahka on saari Simon kunnan vesialueella Perämerellä. Se sijaisee Ykskuusen ja Karsikon niemien välisellä lahdella rannan läheisyydessä, Puntarniemi-nimisen pienen niemen ja kulmakunnan kaakkoiskärjessä Maksniemen kylän eteläpuolella. Saarella on vakituisia sekä kesäasuntoja, ja sinne johtaa pengertie Puntarniemestä. Saaren etelärannan tuntumassa sijaitsee pieni Prusinkari-niminen saari.


title: Akanlahden tukinsiirtolaitos

text: Akanlahden tukinsiirtolaitos sijaitsee Posiolla Kitkajärven ja Livojärven välisellä kannaksella. Sen avulla siirrettiin tukkeja Vienanmereen laskevasta Kitkan vesistössä vedenjakajan yli 3,54 metriä korkeammalla sijaitsevaan Livojärveen, josta tukit voitiin uittaa edelleen Pohjanlahdelle. Näin Kitkan vesistön varrella olevia metsiä voitiin höydyntää.


title: Akanlahden tukinsiirtolaitos

text: Ensimmäisen tukinsiirtolaitoksen rakensivat paikalle 1892–1893 oululaiset kauppahuoneet. Laitoksessa tukit vedettiin kannaksen yli hevosten voimalla. Vuonna 1909 rakennettiin uusi siirtolaitos, Kuusamon rautatieksikin sanottu, joka koostui kolmesta kapearaiteisen rautatien jaksosta. Kullakin ratajaksolla oli oma höyrykone (ensikone, keskikone ja Livonrannan kone), joka veti vaijerin avulla pyöräparien päällä kulkeneita tukkeja. Rautatie oli rakennettu kaksikerroksiseksi niin, että tukit kulkivat ylemmällä tasolla ja alemmalla tasolla palasivat tyhjät pyöräparit takaisin uudelleenlastattaviksi. Ensikoneen ja keskikoneen hoitamien ratajaksojen välillä oli Kuorikkilampi, jonka yli tukit uitettiin. Tämä tukinsiirtolaitos oli käytössä vuoteen 1929 saakka.


title: Akanlahden tukinsiirtolaitos

text: Kolmannen tukinsiirtolaitoksen paikalle rakennutti Metsähallitus 1935–1936. Tässä laitoksessa tukit nostettiin ensin 6–7 metrin korkeuteen höyrykoneen avulla, ja sitten ne laskivat loppumatkan Livojärvelle kaksi kilometriä pitkää puista uittoruuhta pitkin. Laitteisto oli käytössä 1950-luvulle saakka.


title: Akanlahden tukinsiirtolaitos

text: Viimeisen siirtolaitoksen hirsirunkoinen pystylautavuorattu siirtorakennus ja uittoruuhi ovat säilyneet nykypäivään, ja ne ovat nykyään matkailunähtävyytenä.


title: Vanttajan tukinsiirtolaitos

text: Vanttajan tukinsiirtolaitos oli käytössä vuosina 1923–1929 (toisen lähteen mukaan vuoteen 1926) Kuusamossa Kuusamojärven ja Iijärven välisellä kannaksella. Siirtolaitoksen omisti Ab Uleå Oy. Laitoksen avulla voitiin siirtää tukkeja Kuusamon alueen vesistöistä vedenjakajan yli edelleen uitettavaksi Iijokea pitkin Pohjanlahdelle.


title: Vanttajan tukinsiirtolaitos

text: Tukkien siirtorata oli kaksiosainen: ensimmäinen osa kulki Kuusamojärven Mustaniemenlahdesta Vanttajajärven rantaan ja toinen osuus Vanttajajärveltä edelleen Iijärven Maaselänlahden perälle. Siirrettävät tukit uitettiin välissä olevan Vanttajajärven yli. Kummallakin rataosuudella oli maakannaksen puolivälissä höyrykone jonka vetämään päättömään sinkkivaijeriin tukkien kuljetusvaunut kiinnitettiin lukoilla. Siirtorata oli kaksiraiteinen niin että toisella raiteella kulkivat lastatut tukkivaunut ja tyhjät paluuvaunut palasivat erillistä paluuraidetta pitkin uudelleenlastattaviksi.


title: Pentaboraani

text: Pentaboraani eli pentaboorinonahydridi (BH) on boorin ja vedyn muodostama molekyyliyhdiste. Ainetta käytetään muun muassa rakettien polttoaineena.


title: Pentaboraani

text: Huoneen lämmössä aine on pistävänhajuista nestettä. Pentaboraani reagoi hyvin helposti lämpöön, hapettimiin, halogeeneihin ja rasvoihin. Epäpuhtauksien kanssa aine muodostaa hyvin helposti leimahtavan seoksen. Veden kanssa aine reagoi diboraania lievemmin. Pentaboraani liukenee hyvin hiilivetyihin.


title: Pentaboraani

text: Pentaboraania voidaan valmistaa kuumentamalla diboraania. Pentaboraanin käyttöä yhdessä avaruusrakettien polttoaineena typpitetraoksidin kanssa tutki venäläinen insinööri Valentin Gluško 1960-luvulla.


title: Pentaboraani

text: Pentaboraani on myrkyllistä. Nieltynä tai hengitettynä aine aiheuttaa pahoinvointia, huimausta ja jopa tajuttomuuden. Oireet voivat ilmetä vasta kahden vuorokauden kuluttua altistuksesta.


title: HMS Prince of Wales (53)

text: HMS Prince of Wales (viirinumero 53) oli Britannian Kuninkaallisen laivaston King George V-luokan taistelulaiva. Se laskettiin vesille 3. toukokuuta 1939.


title: HMS Prince of Wales (53)

text: Amiraliteetti tilasi kaksi uuden King George V-luokan alusta 29. heinäkuuta 1936 (toinen oli "HMS King George V"). Tilauksessa aluksen nimeksi esitettiin "HMS King Edward VIII", millä olisi kunnioitettu uutta hallitsijaa. Kuitenkin Edward, joka ehkä havaitsi suhteensa Wallis Simpsoniin aiheuttavan myöhemmin ongelmia, esitti aluksen nimeksi "HMS Prince of Walesia". Alukselle vaihdettiin nimi tilaukseen.


title: HMS Prince of Wales (53)

text: "HMS Prince of Walesin" ollessa telakalla rakennettavana se kärsi saksalaisten pommituksessa vaurioita elokuussa 1940. Eräs pudotetuista pommeista räjähti telakka-altaan seinän ja aluksen kyljen välissä, mikä vaurioitti aluksen kylkilevyjä. Amiraliteetti kuitenkin vaati aluksen korjaamista ja töiden jatkamista. Aikataulun kiinnisaamiseksi aluksen testivaiheita nopeutettiin. Alus siirrettiin laivaston käyttöön jo 19. tammikuuta 1941, mutta se valmistui vasta 31. maaliskuuta.


title: HMS Prince of Wales (53)

text: Pian palvelukseen astumisensa jälkeen "HMS Prince of Wales" seurasi "HMS Hoodia" saksalaisen laivasto-osaston etsintään Pohjois-Atlantille. Saksalaisen laivasto-osaston muodostivat taistelulaiva Bismarck sekä risteilijä "Prinz Eugen". "HMS Prince of Wales" oli edelleen koeajoissa ja sen mukana oli siviiliteknikoita seuraamassa toimintaa.


title: HMS Prince of Wales (53)

text: Tanskansalmen taistelussa "HMS Hood" tuhoutui ja "HMS Prince of Walesiin", jossa oli kokematon miehistö, osui seitsemän raskasta kranaattia. Aluksen pääaseiden jouduttua pääosin käyttökunnottomiksi joko osumien tai erilaisten vikojen vuoksi, se vetäytyi taistelusta savuverhon suojassa. Alus oli kuitenkin taistelussa saanut "Bismarckiin" kolme osumaa, joista yksi tuhosi etummaisen polttoainesäiliön. Se pakotti "Bismarckin" hakeutumaan Ranskaan korjattavaksi.


title: HMS Prince of Wales (53)

text: "HMS Prince of Wales" sekä risteilijät "HMS Suffolk" ja "HMS Norfolk" varjostivat "Bismarckia". Alukset tulittivat vielä toisiaan 25. toukokuuta kello 01.31, mutta ilman tulosta. "HMS Prince of Wales" irtautui polttoaineen vähyyden vuoksi kaksitoista tuntia myöhemmin. Alus siirrettiin korjattavaksi telakalle seuraaviksi kuudeksi viikoksi.


title: HMS Prince of Wales (53)

text: Elokuussa palvelukseen palattuaan "HMS Prince of Wales" kuljetti pääministeri Winston Churchillin Kanadaan Argentian laivastoasemalle tapaamiseen Yhdysvaltain presidentin Franklin D. Rooseveltin kanssa. Tapaamisen tuloksena valtionpäämiehet allekirjoittivat Atlantin sopimuksen 12. elokuuta 1941.


title: HMS Prince of Wales (53)

text: Matkan jälkeen "HMS Prince of Wales" palveli Välimerellä saattuetehtävissä.


title: HMS Prince of Wales (53)

text: "HMS Prince of Wales" muodosti yhdessä taisteluristeilijä "HMS Repulsen" sekä hävittäjien "HMS Electran" ja "HMS Expressin" kanssa Force Z:n, joka purjehti Kauko-Itään 25. lokakuuta 1941. Aluksesta tehtiin Itäisen laivaston komentajan vara-amiraali Sir Tom Phillipsin lippulaiva. Force Z saapui Singaporeen joulukuun alussa, missä uuden tukialuksen "HMS Indomitablen" piti liittyä osastoon. "HMS Indomitable" ajoi kuitenkin koeajon aikana karille Jamaikalla ja oli joutunut telakalle korjauksiin.


title: HMS Prince of Wales (53)

text: Japanilaisten hyökätessä 8. joulukuuta Malesiaan amiraali Phillips pyrki häiritsemään maihinnousua ja etsi taistelua japanilaisen osaston kanssa. Force Z:aan kuului aiemmin mainittujen alusten lisäksi hävittäjät "HMS Tenedos" ja "HMAS Vampire". Osasto ei kuitenkaan löytänyt etsimäänsä, mutta Keisarillisen Japanin laivaston sukellusvene "I-65" havaitsi osaston paluumatkalla Singaporeen ja alkoi seuraamaan osastoa ilmoitettuaan havainnosta. Japanin ilmavoimien 22. lentolaivaston (Saigon) 86 lentokonetta hyökkäsivät osaston kimppuun 10. joulukuuta upottaen alukset.


title: Billy Bremner

text: William ”Billy” Bremner () oli skotlantilainen jalkapalloilija.


title: Billy Bremner

text: Bremner on Leeds Unitedin kaikkien aikojen parhaaksi valittu pelaaja. Hän oli seuran kapteeni sen kultakaudella 1960- ja 1970-luvulla, jolloin seura voitti liigamestaruuden kahdesti sekä useita kotimaisia ja eurooppalaisia cup-kilpailuja. Pelaajauran jälkeen Bremner valmensi Doncaster Roversia ja Leeds Unitedia.


title: Billy Bremner

text: Bremner siirtyi Skotlannista Leeds Unitediin vuonna 1959 täytettyään 17 vuotta. Sekä Arsenal että Chelsea olivat aiemmin torjuneet 165-senttisen Bremnerin tämän pienen koon vuoksi. Bremner pelasi ensimmäisen liigaottelunsa Leedsissä vuonna 1960, minkä jälkeen hänestä tuli nopeasti Don Revien valmentaman joukkueen vakiopelaaja. Leeds oli Bremnerin tullessa seuraan 2. divisioonassa, mutta Revien valmennuksessa se nousi pääsarjatasolle vuonna 1964. Seuraavalla kaudella Leeds taisteli jo mestaruudesta, mutta hävisi sen lopulta maalierolla.


title: Billy Bremner

text: Vuonna 1966 Bremneristä tuli Leedsin kapteeni, kun Bobby Collins loukkaantui. Collinsin palattua takaisin kentille kapteenius jäi Bremnerille. Leeds voitti liigacupin 1968 ja seuran ensimmäisen mestaruuden 1969. Seuraavalla kaudella Leeds taisteli kolmesta pokaalista, mutta lopulta jäi ilman palkintoja, kun Everton vei liigamestaruuden, Chelsea voitti FA Cupin uusintafinaalin ja Celtic pudotti Leedsin Euroopan cupin välierissä. Bremner kuitenkin valittiin Englannin jalkapallotoimittajien Vuoden pelaajaksi.


title: Billy Bremner

text: Leeds voitti Bremnerin johdolla Messucupin 1971, FA Cupin 1972 ja toisen liigamestaruuden 1974. Kaudella 1974–1975 Leeds pääsi Euroopan cupin finaalin, mutta hävisi sen Bayern Münchenille. Bremner pelasi tämän jälkeen vielä yhden kauden Leedsissä kunnes siirtyi sarjaporrasta alemmaksi Hull Cityyn kesällä 1976. Hän pelasi Leedsissä kaikkiaan 771 ottelua ja teki niissä 115 maalia.


title: Billy Bremner

text: Hullissa Bremner pelasi vielä kaksi kautta kunnes siirtyi pelaajavalmentajaksi Doncaster Roversiin.


title: Billy Bremner

text: Vuonna 1965 Bremner pääsi ensimmäistä kertaa edustamaan Skotlannin maajoukkuetta. Hänestä tuli maajoukkueen kapteeni ja hän oli mukana Skotlannin kaataessa hallitsevan maailmanmestarin Englannin tämän kotikentällä 1967. Bremner oli Skotlannin kapteeni myös 1974 MM-kisoissa. Hänen maajoukkueuransa päättyi Tanskaa vastaan 1975, kun hän sai ottelun jälkeisestä baarijuhlinnasta elinikäisen kiellon maajoukkueeseen yhdessä neljän muun pelaajan kanssa. Kielto poistettiin vuotta myöhemmin, mutta Bremner ei enää pelannut maajoukkueessa. Hän ehti pelata 54 maaottelua, joissa hän teki kolme maalia.


title: Billy Bremner

text: Bremner pelasi yleensä keskikentällä, mutta joskus myös liberona. Hän oli taitava, mutta pelasi myös erittäin kovaa. Hän oli tunnettu taklauksistaan ja äkkipikaisuudestaan. Bremner muun muassa sai 11 ottelun pelikiellon tapeltuaan Kevin Keeganin kanssa ja otti yhteen Dave Mackayn kanssa 1966 taklattuaan ensin tätä. Mackayn tapauksesta otettu valokuva on yksi aikakauden tunnetuimmista jalkapallokuvista Englannissa. "Sunday Times" kuvasi Bremneriä "10 stoneksi piikkilankaa".


title: Billy Bremner

text: Bremner valmensi Doncasteria seitsemän kautta, joiden aikana hän pelasi itse muutaman ottelun. Leeds oli tällä välin pudonnut 1. divisioonasta ja 1985 Bremner palkattiin nostamaan seura takaisin pääsarjatasolle. Tässä Bremner ei kuitenkaan onnistunut. Parhaimmillaan Leeds pääsi karsimaan noususta Charltonia vastaan 1987, mutta hävisi ratkaisevan ottelun jatkoajalla. Samalla kaudella Leeds pääsi FA Cupissa välieriin, mutta seuraavana kauden jälkeen Bremner erotettiin nousun jäätyä haaveeksi. Hän palasi vielä muutamaksi kaudeksi Doncasteriin kunnes lopetti valmentajana 1991.


title: Billy Bremner

text: Lopetettuaan valmennuksen Bremneristä työskenteli radiossa, televisiossa ja kolumnistina. Hän oli myös kysytty puhuja päivällisjuhlilla. Bremner kuoli sydänkohtaukseen kaksi päivää ennen 55-vuotissyntymäpäiväänsä.


title: Billy Bremner

text: Bremner on saanut lukuisia kunnianosoituksia urastaan jalkapallossa. Hänet on valittu Leedsin kaikkien aikojen parhaaksi pelaajaksi ja hänen kunniakseen on pystytetty patsas Leedsin kotikentälle Elland Roadille.


title: Billy Bremner

text: Bremner on sekä englantilaisen jalkapallon Hall of Famen että skotlantilaisen jalkapalloilun Hall of Famen jäsen. Hänet on valittu myös Englannin liigan 100 legendan joukkoon 1998.


title: 2091 Sampo

text: 2091 Sampo on asteroidivyöhykkeellä sijaitseva asteroidi. Sen löysi suomalainen tähtitieteilijä Yrjö Väisälä 26. toukokuuta 1941 Turussa. Ennen nimeämistään asteroidi tunnettiin tunnuksella 1941 HO. Asteroidi on nimetty Sammon mukaan.


title: SICRAL

text: SICRAL ("Sistema Italiana de Communicazione Riservente Allarmi") on Italian puolustusministeriön sotilaallisten tietoliikennesatelliittien perhe.


title: SICRAL

text: Vuonna 2009 satelliitteja on yksi taivaalla ja toinen rakenteilla. Ne suunnitteli ja valmisti SITAB-konsortio, johon kuului Alenia Spazio (70%), Fiat Avio (20%) ja Telespazio (10%).


title: SICRAL

text: SICRAL 1 toimii samanaikaisesti SHF, EHF ja UHF taajuuskaistoilla. SICRAL 1B:n urakka solmittiin vuonna 2006. Satelliitit perustuvat Italsatin GeoBus-runkoon. Satelliitin massa on 2600 kg. Se toimii GEO-radalla.


title: Umberto Nobile

text: Umberto Nobile (21. tammikuuta 1885 Lauro, Italia − 30. heinäkuuta 1978 Rooma, Italia) oli italialainen lentokoneinsinööri ja ilmalaivojen suunnittelija.


title: Umberto Nobile

text:
Nobile tuli tunnetuksi lentäessään suunnittelemallaan "Norge"-ilmalaivalla Pohjoisnavan yli vuonna 1926. Tutkimusmatkailija Roald Amundsenin johtamaan retkikuntaan kuului Nobilen lisäksi yhdysvaltalainen miljonääri Lincoln Ellsworth, joka rahoitti retken.
Nobilen toinen retki Pohjoisnavalle vuonna 1928 ei sujunut suunnitelmien mukaan. Retkikunnan käyttämä, Nobilen suunnittelema ja lentämä "Italia"-ilmalaiva iskeytyi paluumatkalla jäähän. Nobile ja kahdeksan muuta miehistön jäsentä sinkoutuivat jäälle ilmalaivan jatkaessa matkaansa kuusi miehistön jäsentä mukanaan. Ilmalaivaa ei koskaan löydetty. Nobilen retkikunta onnistui kuitenkin lähettämään mukana olleella radiolla hätäviestin. Muun muassa Pohjoismaista ja Italiasta saapuneet etsintäjoukot löysivät ja pelastivat miehistön. Viimeiset heistä pelastettiin seitsemän viikkoa onnettomuuden jälkeen, kun neuvostoliittolainen jäänmurtaja "Krassin" saapui paikalle. Roald Amundsen, joka oli Nobilen kumppani aikaisemmalta Pohjoisnapa-lennolta, katosi ollessaan matkalla lentoveneellään osallistuakseen etsintöihin.


title: Hanhiemon satuaarre

text: Hanhiemon satuaarre () on satukokoelma, joka ilmestyi ensimmäisen kerran Yhdysvalloissa 1942. Teoksen on kuvittanut Feodor Rojankovsky. Tarja Saarikosken suomennos ilmestyi 1954, ja siitä on otettu vuosikymmenten aikana useita kymmeniä painoksia.


title: Hanhiemon satuaarre

text: "Hanhiemon iloinen lipas" on samana vuonna ilmestynyt, Hanhiemon satuaarteen runoiksi riimitelty sisarteos. Suomennoksen on tehnyt Kirsi Kunnas.


title: Karolineburgin kartano

text: Karolineburgin kartano sijaitsee Kajaanin Teppanassa Kajaaninjoen pohjoisrannalla. Se oli Kajaanin maalaiskunnan puolella vuoteen 1977, jolloin maalaiskunta yhdistettiin Kajaanin kaupunkiin. Se on ainoa Kainuussa sijainnut kartanotyyppinen maatila.


title: Karolineburgin kartano

text: Kartanon paikalla sijaitsi 1800-luvun alussa Tuovilan tilaan kuulunut Joutavan torppa. Kajaanin tuomiokunnan tuomarina toiminut Fredrik Calamnius osti alueen 1835 ja seuraavana vuonna valmistui kartanon silloin vielä yksikeroksinen päärakennus. Calamnius nimesi kartanon vaimonsa Karolinan mukaan "Karolineburgiksi". Kartanossa järjestettiin Calamniuksen aikana juhlia ja illanviettoja joihin osallistuivat Kajaanin säätyläiset mukaan lukien kaupungissa piirilääkärinä toiminut Elias Lönnrot. Kartanoon kuului useita torppia ja suuri maa-alue Kajaaninjoen pohjoispuolella. Calamniuksen kuoltua kartanon ylläpito kävi hänen leskelleen ylivoimaiseksi, ja hän myi kartanon 1843. Hänen jälkeen omistaja oli Samuel Henrik Kyander.


title: Karolineburgin kartano

text: Vuonna 1895 Uleåborgs Sågverk Ab:n palveluksessa ollut John Norblad myi omistamansa Karolineburgin kartanon oululaisille ille ja Uleåborgs Sågverkille. Kartanon pinta-ala oli tällöin 410 hehtaaria. Norblad oli asunut Karolineburgissa vuodesta 1886, ja hän oli suunnitellut paperitehtaan ja puuhiomon perustamista kartanon maille Kajaaninjoen rantaan. Tämä hanke jäi kuitenkin vielä häneltä toteuttamatta.


title: Karolineburgin kartano

text: Karolineburg siirtyi sitten J. W. Snellman G:sonilta ensin Ab Uleå Oy:n omistukseen ja vuonna 1926 Kajaanin Puutavara Oy:n (myöhemmin Kajaani Oy) omistukseen. Kajaani Oy:n aikana kartanon alueelle rakennettiin muutamia lisärakennuksia, muun muassa arkkitehti Eino Pitkäsen suunnittelema niin kutsuttu Uusi pytinki vuonna 1949.


title: Karolineburgin kartano

text: Karolineburg siirtyi 1987 nimeään kantavan osakeyhtiön omistukseen 1987. Kartanorakennus kunnostettiin perusteellisesti ja oli vuokrattuna ulkopuoliselle ravintola- ja majoituskäyttöön. Vuonna 2012 päättyneen vuokrasopimuksen jälkeen Karolineburg Oy otti rakennuksen omaan käyttöön, ja saman vuoden syksyllä aloitettiin kunnostyöt. Kevääseen 2014 mennessä on päärakennuksen korjaus valmis, ja sen jälkeen maalataan ulkorakennukset. Yritys harjoittaa tiloissa edelleen ravintola- ja majoitustoimintaa.


title: Kalastushoitoyhdistys

text: Kalastushoitoyhdistys oli kalaveden omistajien muodostama yhdistys vesialueella, jossa kalastuksen hoito oli määrätty yhteiseksi. Kalastushoitoyhdistyksiä säätelevä lainsäädäntö oli voimassa 1903–1951, ja yhdistykseen kuuluminen oli pakollista eli ne olivat pakollisia yhtymiä.


title: Kalastushoitoyhdistys

text: Yhdistyksen tuli alueellaan laatia määräyksiä kalanpyydyksistä, kalastusajoista, kalastustavoista sekä rauhoituspiirien ja kalaväylien muodostamisesta. Yhdistyksen asioista päättivät osaksi jäsenet kuntakokouksessa, osaksi jäsenten valitsema hallintokunta. Yhdistyksen laatimat määräykset tuli alistaa senaatin talousosaston tutkittaviksi ja vahvistettaviksi. Senaatin vahvistamat määräykset julkaistiin asetuskokoelmassa.


title: Kalastushoitoyhdistys

text: Yhdistyksellä oli oikeus pakkolunastaa arvokkaiden kalalajien kutupaikkoja ja muodostaa niistä rauhoituspiirejä. Jos yhdistys ei oikeuttaan käyttänyt, voitiin rauhoituspiiriksi määrätä enintään kymmenesosa vesialueen pinta-alasta. Rauhoituspiiriin ei kuitenkaan saanut ottaa järvimalmia sisältävää vesialuetta eikä savenottoon tarvittavaa paikkaa.


title: Kalastushoitoyhdistys

text: Yhdistyksen tuli itse tai muille siitä maksamalla harjoittaa kalanviljelystä, kunnossapitää kalateitä sekä huolehtia siitä, että määräysten rikkojat joutuivat syytteeseen. Yhdistyksen tuli myös palkata yksi tai useampia kalastuskaitsijoita silmälläpitämään määräysten noudattamista.


title: Lactantius

text: Lactantius Caecilius (Caelius?) Firmianus (noin 250–320) oli kristillinen kirjailija ja apologeetti. Hän syntyi Pohjois-Afrikassa ja oli kristityn apologeetin Arnobiuksen oppilas. Lactantius toimi aluksi retoriikan opettajana ja myöhemmin keisari Diocletianuksen aikana korkeassa virassa Nikomediassa, missä hän kääntyi kristinuskoon ja joutui luopumaan virastaan vuonna 303. Konstantinus Suuren aikana Lactantius oli keisarin vanhimman pojan Crispuksen opettaja. Hän siteerasi usein klassisen kauden kirjailijoita, etenkin Ciceroa, ja tämän takia häntä kutsuttiin renessanssin aikana kristityksi Ciceroksi.


title: Lactantius

text: Kristityksi käännyttyään Lactantius kirjoitti useita teoksia.


title: Abu Dhabin Grand Prix 2009

text: Abu Dhabin Grand Prix oli Formula 1 -sarjan 17. ja viimeinen osakilpailu kaudella . Se oli ensimmäinen kilpailu Abu Dhabissa. Kilpailu ajettiin 1. marraskuuta Hermann Tilken suunnittelemalla, uudella Yas Marinan radalla.


title: Abu Dhabin Grand Prix 2009

text: Kilpailu oli myös ensimmäinen Formula 1 -sarjan historiassa, joka alkoi päivänvalossa, mutta päättyi keinovalossa. Aurinko laski kisapäivänä Abu Dhabissa kello 17:43.


title: Vuorovetten prinssi

text: Vuorovetten prinssi ("The Prince of Tides") on useita Oscar-ehdokkuuksia saanut draamaelokuva, jonka ensi-ilta oli vuonna 1991. Pääosia näyttelevät Nick Nolte sekä Barbra Streisand, joka vastasi myös ohjauksesta. Elokuva oli menestys niin kriitikoiden kuin katsojien osalta.


title: Vuorovetten prinssi

text: Opettaja ja jalkapallovalmentaja Tom Wingon (Nick Nolte) viettää onnellista elämää vaimonsa ja lastensa kanssa. Kun Tomin sisko Savannah yrittää itsemurhaa, hän matkustaa tämän kotikaupunkiin New Yorkiin auttaakseen häntä. Siellä hän tapaa psykiatri Susan Lowensteinin (Barbra Streisand), joka ei saa Savannahiin kontaktia, joten Tomin on itse kerrottava heidän lapsuudestaan terapiaistunnoissa. Mutta kaikkein kipeimpiä asioita Tom välttää kertomasta ja pikkuhiljaa Susan lähestyy Tomia yrittäen avata hänen kielletyt muistonsa.Lisäksi elokuva oli useiden Golden Globe -palkintojen ehdokkaana, joista se sai parhaan miespääosan palkinnon Noltelle.